
ACADEMI CYMRU ar gyfer ARFER PROFFESIYNOL ac YMCHWIL CYMHWYSOL
2019 - 2010
Canllaw Portffolio
Darllenwch y nodiadau hyn yn ofalus, os gwelwch yn dda.   Mae gwybodaeth hanfodol ynddynt.  Mae'r dogfennau y byddwch chi yn eu defnyddio i ddatblygu eich portffolio i'w gweld ar y tudalennau nesaf.  

Beth yw diben y portffolio? 

Pwrpas y portffolio hwn yw galluogi dysgwyr i arddangos a darparu tystiolaeth o sut maent yn cwrdd â'r canlyniadau dysgu a osodwyd gan Gyngor Gofal Cymru, i'r Rhaglen Gyfnerthu, gan gynnwys:  

· Defnyddio dadansoddi mewn asesu i gyfarwyddo ymyrraeth; 

· Ymyrraeth a defnyddio barn broffesiynol mewn sefyllfaoedd sy'n gynyddol gymhleth; 

· Gweithio ar y cyd gyda defnyddwyr gwasanaeth, gofalwyr a gweithwyr proffesiynol eraill;
Cytundeb dysgu rhwng y dysgwr a'r cyflogwr
Yn Adran 9 o'r Portffolio, fe welwch gopi o gytundeb dysgu gwag y mae angen i chi ei ddarllen, ei drafod a'i gytuno gyda'ch mentor, rheolwr a rheolwr hyfforddi/cydlynydd.  Unwaith fo'r cytundeb wedi ei arwyddo gosodwch yn ôl yn Adran 9 o'r portffolio.  
Sut ddylid cyflwyno'r Portffolio? 
Rhaid teipio'r deunydd yr ydych yn ei ysgrifennu yn y portffolio.  Gellir dod o hyd i wybodaeth am hyn yn Llawlyfr y Rhaglen.  Rhaid cyflwyno'r holl bortffolio yn electronig.   Rhaid i'r portffolio fod wedi ei gwblhau pan fydd yn cael ei gyflwyno.  

Gellir cyflwyno’r holl ddeunyddiau asesu a’u hasesu yn Gymraeg, Saesneg, neu gyfuniad o’r Gymraeg a’r Saesneg. Bydd asesydd sydd â chymwysterau addas o Awdurdod arall yn marcio eich gwaith. Ni chaiff cyflwyniadau trwy gyfrwng y Gymraeg eu trin yn llai ffafriol na gwaith ysgrifenedig a gyflwynir yn Saesneg.
Sut mae'r Portffolio yn cael ei asesu? 
Yn ystod y rhaglen, darperir cyngor am ddatblygiad eich portffolio fel rhan o bedwar gweithdy Cadarnhau gorfodol, a gan eich mentor.   Darperir adborth ar holl agweddau'r gwaith yr ydych yn ei wneud i ddatblygu’r portffolio fel rhan o'r gweithdai hyn. Ni fydd eich mentor na'r staff hyfforddi y byddwch wedi eu gweld fel rhan o'r gweithdai Cyfnerthu, yn gysylltiedig â marcio eich portffolio ar ôl ei gyflwyno.  Bydd y dogfennau Portffolio yn cael eu marcio yn briodol gan staff cymwys y tu allan i'r sefydliad sy'n eich cyflogi. 

Fel arfer, bydd dyddiadau i gyflwyno portffolio ar gael yn ystod y cwrs cyflwyno, mewn cyfarfodydd gweithdy cyfnerthu ac yn cael eu rhoi ar Moodle. 
Cyfrinachedd

Mae hi yn bwysig nad oes modd adnabod unrhyw unigolyn yn uniongyrchol neu'n anuniongyrchol, o'r wybodaeth sydd yn y portffolio. Rhaid i chi:

· lynu at y canllaw yn Llawlyfr y Rhaglen am gyfrinachedd; 

· beidio enwi eich Awdurdod Lleol/cyflogwr na chyfeirio at nodweddion daearyddol, corfforol neu nodweddion eraill y gellid eu hadnabod.   Mae hyn yn cynnwys cyfeirio yn y llyfryddiaeth at bolisïau e.e. defnyddiwch 'bolisi awdurdod xxx';

· beidio ag enwi unrhyw unigolion sy'n defnyddio'r gwasanaethau, eu teuluoedd na'u gofalwyr.  Yn hytrach, dylech ddefnyddio rhifau e.e. 1, 2, 3 ac ati. a nid llythrennau;  

· beidio ag ysgrifennu gwybodaeth sy'n galluogi i unrhyw unigolyn sy'n defnyddio gwasanaethau, eu teuluoedd na'u gofalwyr i gael eu hadnabod drwy'r disgrifiad a ddarparwyd gennych.  Mae hyn yn cynnwys cyfeirio at enwau, cydweithwyr, lleoedd (yn cynnwys ysbytai, ysgolion trefi, pentrefi, strydoedd) unrhyw ddigwyddiadau penodol a fedrai olygu adnabod rhywun oherwydd cyhoeddusrwydd yn y gorffennol, gweithwyr proffesiynol eraill neu unrhyw wybodaeth bersonol gan gynnwys gwybodaeth feddygol neu gyflyrau eraill; 

· cymryd cyfrifoldeb personol am lynu at reolau cyfrinachedd.  Er y bydd gweithdai Cadarnhau ac adborth am eich portffolio yn darparu arweiniad ac adborth, cyfrifoldeb y dysgwr yw sicrhau fod y portffolio yn glynu at y gofynion cyfrinachedd a nodir yn y llawlyfr ac uchod. 

Cofiwch, eich cyfrifoldeb CHI yw eich Portffolio ac ni ddylech ddibynnu ar unrhyw un arall i nodi unrhyw gyfrinachedd gaiff ei dorri gan mai eich gwaith chi ydyw.   Rhaid i chi dderbyn cyfrifoldeb llawn am gyfrinachedd.  Mae cwrdd â'r holl ofynion cyfrinachedd yn bwysig iawn.  Gall torri'r rheolau cyfrinachedd olygu cosb gan gynnwys tynnu marciau neu fethu, edrychwch ar y llawlyfr i gael y manylion.    
Dyslecsia ac amgylchiadau arbennig eraill
Os oes gennych unrhyw gyflwr y credwch y gallai effeithio ar eich gallu i ddelio gydag unrhyw ran o'r rhaglen, dylech gysylltu â'ch adran hyfforddi ar unwaith i drafod unrhyw gefnogaeth ychwanegol y byddwch efallai ei angen.  Mae gan y Brifysgol Uned Gwasanaethau Myfyrwyr a fedrai eich helpu, ond cyfrifoldeb y dysgwr ei hun yw cysylltu â hwy.  
Adran 1.
Tystysgrif i Raddedigion mewn Cadarnhau Ymarfer Gwaith Cymdeithasol - Portffolio'r Dysgwr 

Canllawiau: 

· Rhaid i'ch portffolio gynnwys eitemau 1 - 9 isod (yn ôl y drefn a nodir);

· Dylech ddefnyddio'r pro-forma yma i osod eich gwaith ymhob adran;  

· Gwnewch yn siŵr fod y dudalen llofnodion yn Adran 8 wedi ei llenwi cyn cyflwyno'r portffolio   
Cynnwys 
	Adran y Portffolio
	Pwnc


	Tasg rhif

	1
	Tudalen Gynnwys
	√

	2
	Adolygiad Datblygiadol
	√

	3
	Arsylwi ac adborth
	√

	4
	Diogelu a gweithio mewn sefyllfaoedd cymhleth - Astudiaeth Achos
	√

	5
	Diogelu
	√

	6
	Adolygiad Datblygiadol
	√

	7
	Llyfryddiaeth
	√

	8
	Manylion a llofnodion dysgwyr a gwiriad Rheolwr Llinell
	√

	9
	Cytundeb Dysgu Dysgwr a Chyflogwr
	√


Adran 2

Adolygiad Datblygiadol (a) 

Canllawiau: Dylid llenwi'r adran hon drwy ystyried y gwaith y byddwch wedi ei wneud ers cymhwyso, a'r trafodaethau gyda'ch mentor a goruchwyliwr/rheolwr llinell fel rhan o'ch Cynllun Ymarfer Unigol am y Tair Blynedd Gyntaf.

	Ar sail eich profiad yn ymarferol, nodwch a chyfiawnhewch eich anghenion dysgu cytunedig ar gyfer y canlyniadau a ganlyn: 

· Gweithio ar y Cyd gydag defnyddwyr gwasanaeth a gofalwyr 
           Gweithio ar y cyd gyda gweithwyr proffesiynol eraill
· Defnyddio dadansoddi mewn asesu i gyfarwyddo ymyrraeth 

· Ymyrraeth a defnyddio barn broffesiynol mewn sefyllfaoedd sy'n gynyddol gymhleth 

500 gair (+/- 10%: dylech gynnwys nifer y geiriau ar ddiwedd pob rhan) 




Cychwynnais fy ngyrfa fel Gweithiwr Cymdeithasol cymwysedig gyda Thîm Plant a Theuluoedd, fodd bynnag rwyf bellach yn Weithiwr Cymdeithasol gyda Thîm Anableddau Dysgu o fewn yr un Awdurdod Lleol. 

Ers i mi gymhwyso rwyf wedi dysgu llawer ynglŷn â gwaith cydweithredol gyda defnyddwyr gwasanaeth a gofalwyr, ac mae fy hyder wedi cynyddu ble mae bellach wedi dod yn ail natur i mi. Yn dilyn y newid mewn timau’n ddiweddar rwy’n ymwybodol mod i angen datblygu fy sylfaen wybodaeth a sgiliau ynglŷn â chyfathrebu’n wahanol gydag unigolion hefo anableddau ac anawsterau dysgu er mwyn sicrhau bod eu llais yn cael eu clywed. Bwriadaf wneud hyn drwy barhau i dreulio rhagor o amser yn cyfathrebu efo’r unigolion, ac ymgymryd â hyfforddiant perthnasol ynghyd ac adlewyrchu’n gyson ar fy ymarfer.

Rwyf hefyd wedi dysgu llawer am weithio ar y cyd gyda gweithwyr proffesiynol eraill, ac felly wedi cael profiad cyfoethog o weithio mewn dull amlasiantaethol hyd yma. Serch hyn, credaf fy mod i’n ei chael hi’n anodd herio barn broffesiynol gweithiwr proffesiynol eraill sy’n fwy profiadol na fi, a hynny’n bennaf mewn cyfarfodydd amlasiantaethol. Rwy’n gobeithio wrth i mi brofi rhagor o brofiadau o’r fath, bydd hyn yn dod yn haws i mi, ac y gwelaf ddatblygiad yn fy hunanhyder proffesiynol (Morris, 2008, 128).

 

Mae cynnal asesiadau’n ganolog i rôl Gweithwyr Cymdeithasol, a gwelais hyn yn broses eithaf brawychus ar y dechrau, ac roeddwn yn dueddol o fod yn or ddibynnol ar enghreifftiau blaenorol gan Weithwyr Cymdeithasol profiadol eraill er mwyn cael gwell syniad o’r disgwyliadau. Serch hyn wrth i amser mynd yn ei flaen, nid wyf mor ddibynnol ar edrych ar enghreifftiau blaenorol, ac yn teimlo’n fwy medrus i gasglu gwybodaeth ystyrlon a pherthnasol ynglŷn ar unigolion a’u sefyllfaoedd er mwyn cwblhau asesiadau cynhwysfawr. Er mwyn parhau i ddatblygu hyn, bydd angen i mi barhau i ymgyfarwyddo fy hun a chwblhau’r asesiadau hyn yn rheolaidd a mynychu unrhyw hyfforddiant perthnasol.  
Ar hyn o bryd gan fy mod i dal yn eithaf newydd i’r tîm hwn, teimlaf fy mod i angen gwell dealltwriaeth o’r ddeddfwriaeth mewn perthynas â diogelu oedolion, sef Rhan 7 Deddf Gwasanaethau Cymdeithasol a Llesiant (Cymru) 2014. Wrth fyfyrio’n ôl, mi roeddwn yn gymharol hyderus ynglŷn ar broses diogelu plant wedi i mi ddal achosion amddiffyn plant o fewn y tîm plant a theuluoedd, ac felly rwy’n teimlo fy mod i wedi cymryd cam yn ôl o ran fy mhrofiad a'm gwybodaeth sydd wedi cael effaith ar fy hunan hyder proffesiynol. Serch hyn rwy’n bwriadu datblygu fy mhrofiad a gwybodaeth drwy ymgymryd â Hyfforddiant sy'n fwy penodol i fframwaith deddfwriaethol y ddeddf Llesiant, a sicrhau trafodaethau myfyriol yn ystod fy sesiynau goruchwyliaeth reolaidd (Knott a Scragg, 2010, 106).
Hyd yma, teimlaf fy mod i wedi cael llawer o gyfleoedd i ymyrryd a defnyddio fy marn broffesiynol mewn sefyllfaoedd a oedd yn gynyddol gymhleth e.e. yn y llys, mewn cynadleddau amddiffyn plant ac ymholiadau adran 47 - mae’r profiadau amhrisiadwy hyn wedi bod o gefnogaeth i ddatblygu a siapio fy hyder proffesiynol. Serch hyn rwy’n teimlo ei bod hi’n hanfodol i mi barhau i dderbyn cyfleoedd o fewn diogelu oedolion er mwyn cynnal yr hyder proffesiynol rydw i wedi'i ennill, ac rwy’n bwriadu trafod hyn ymhellach yn ystod fy sesiynau goruchwyliaeth reolaidd, a manteisio ar unrhyw gyfleoedd perthnasol.
Nifer Geirfâu: 547
Adran 3

Sylwadau gan unigolyn sy'n defnyddio gwasanaethau, eu teulu a gofalwyr 
Canllawiau: Rhaid i ddysgwr ddewis arsylwad sy'n ymwneud yn uniongyrchol gydag ymarfer gwaith cymdeithasol gydag unigolyn sy'n defnyddio gwasanaethau, teuluoedd a gofalwyr a chofnodi hyn ar y ffurflen isod.     Ni all yr arsylwi ddod o roi tystiolaeth mewn llys, cyfrannu at gyfarfodydd grŵp strategol, cynadleddau achos neu dribiwnlysoedd neu unrhyw weithgaredd anuniongyrchol arall.   Mae’n rhaid gofyn caniatâd y sawl sy’n defnyddio'r gwasanaethau, eu teuluoedd a/neu eu gofalwyr cyn cynhelir y gwaith arsylwi.  Rhaid i'r gwaith arsylwi gael ei wneud gan arsyllwr sydd â chymwysterau gwaith cymdeithasol gydag o leiaf tair blynedd o brofiad (meini prawf wedi eu gosod yn Llawlyfr y Rhaglen).   Rhaid i'r arsylwi fod yn o leiaf 30 munud o hyd. Bydd yr arsyllwr yn derbyn adborth gan yr unigolyn sy'n defnyddio'r gwasanaethau, eu teuluoedd a/neu eu gofalwyr gan ddefnyddio'r ffurflen isod ar ddiwedd yr ymweliad.   

Er y gall y dysgwr ddewis defnyddio'r ffurflenni a ddarparwyd i gasglu adborth, fe'i hanogir i wneud hyn mor fanwl â phosib gan ddefnyddio ystod o ffyrdd casglu, yn dibynnu ar oed, gallu ac anghenion yr unigolyn sy'n defnyddio'r gwasanaethau, eu teuluoedd neu ofalwyr.

Wrth lenwi'r adran yma dylech wylio'r pedwar clip fideo o 'Mwy na Geiriau' ar Moodle gan y gallai'r rhain eich helpu i feddwl am eich profiadau eich hunan a myfyrio pam y dylai iaith fod yn rhan hanfodol o asesu a darpariaeth gwasanaeth. 
Crynodeb Arsylwi 
Dylech gynnwys enw'r tyst arbenigol sydd yn arsylwi yn adran 8.  

Dyddiad yr arsylwi: 12/10/20
I’w gwblhau gan y dysgwr 

	Nodwch yr amcanion gwaith cymdeithasol a rhowch ddisgrifiad bras o'r sefyllfa gan gynnwys y cyd-destun daearyddol a chyfreithiol ac unrhyw faterion perthnasol o ran diwylliant, ethnigrwydd ac iaith.   

300 gair (+/- 10%: dylech gynnwys nifer y geiriau ar ddiwedd pob rhan) 




Prif amcan y darn gwaith cymdeithasol hwn oedd i drafod gwasanaeth ysbaid posibl ar gyfer un o'r unigolion sydd wedi'i ddyrannu i mi. Prif ffocws y drafodaeth oedd i gasglu dymuniadau a theimladau Mam, sef prif ofalwr yr unigolyn ynglŷn ag ychwanegu’r gwasanaeth hwn, sef un arhosiad 3 noson y mis i gynllun gofal ei phlentyn. Ffocws arall i'r drafodaeth oedd trafod sut y buasem yn mynd ati i gyflwyno'r unigolyn yn raddol i’r gwasanaeth er mwyn ceisio sicrhau profiad cadarnhaol iddi hi, a phawb arall yn gysylltiedig ynghyd a cheisio sicrhau gwell siawns i'r gwasanaeth hwn weithio fel cytundeb tymor hir er budd yr unigolyn ar teulu.
Mae’r unigolyn hwn, sef benyw yn byw mewn pentref gwledig yng Ngogledd Cymru gyda’i Mhâm a’i Llys Dad. Mae’r unigolyn ar y Gofrestr Anabledd Dysgu. Mae’r unigolyn yn ddinesydd Cymreig (diwylliant) ac yn Brydeinig wyn (Ethnigrwydd). Iaith yr aelwyd yw Cymraeg, ac mae’r iaith hon yn hollbwysig i’r unigolyn a'r teulu. Mae’r unigolyn yn mynychu gwasanaeth dydd 5 gwaith yr wythnos, ac yn derbyn oriau gofal a chefnogaeth drwy Daliadau Uniongyrchol.
Yn ddiweddar mae iechyd ei Llys-dad wedi dirywio’n sylweddol sydd wedi rhoi ei Mhâm mwy fyth o dan straen gan mai hi bellach yw prif ofalwr y ddau, ac o ganlyniad mae hi o dan straen aruthrol ar brydiau sy’n medru cael effaith ar ei hiechyd meddwl a'i strategaethau ymdopi. Er mwyn ceisio amddiffyn a chynnal y sefyllfa gartref penderfynwyd blaenoriaethu’r achos hwn a chychwyn trafodaethau ynglŷn â chyflwyno’r unigolyn i’r gwasanaeth ysbaid.

Mae a.54 Deddf Gwasanaethau Cymdeithasol a Llesiant (Cymru) 2014 yn gosod dyletswydd ar yr awdurdod lleol i baratoi a chynnal cynllun gofal a chymorth ar gyfer oedolyn y mae dyletswydd arno i ddiwallu anghenion o dan a.35, ac felly buasai’r gwasanaeth ysbaid hwn yn cael ei ychwanegu i’w chynllun gofal a chymorth yr unigolyn, sef y ddogfen ‘Beth sydd yn bwysig i mi’.
Nifer Geirfâu: 315
	Dylech fyfyrio yn feirniadol ar eich dulliau a'ch sgiliau cyfathrebu yn ystod y gwaith arsylwi gan gynnwys sut y gwnaethoch nodi os oedd gennych y sgiliau cyfathrebu angenrheidiol i weithio gyda'r unigolion sy'n defnyddio gwasanaethau, eu teuluoedd a gofalwyr.  Dangoswch sut y gwnaethoch lynu at y gwerthoedd gwaith cymdeithasol drwy ddefnyddio'r dull sy'n canolbwyntio ar yr unigolyn, Cod Ymarfer Proffesiynol Gweithwyr Gofal Cymdeithasol, ymarfer sy'n ddiwylliannol sensitif, dewis iaith gan gynnwys yr egwyddor 'Cynnig Rhagweithiol ' ac ymarfer moesegol. 

1300 gair (+/- 10%: dylech gynnwys nifer y geiriau ar ddiwedd pob rhan) 


Yn seiliedig ar yr amgylchiadau presennol (Coronafeirws) cafodd yr arsylwad hwn ei gynnal drwy alwad fideo ‘Microsoft Teams’. Nid oedd unrhyw fater technegol ar y diwrnod, felly roedd posib cyfathrebu a chlywed ein gilydd yn glir a didrafferth. Wrth adlewyrchu’n ôl, yn ddelfrydol buaswn wedi hoffi cwblhau’r arsylwad yn uniongyrchol yn y cyfeiriad er mwyn sicrhau awyrgylch mwy cartrefol yn hytrach ein bod wedi gorfod ei wneud dros alwad fideo i sicrhau ein bod yn dilyn y canllawiau. Yn ogystal roeddwn eisiau’r cyfle i fanteisio ar ddefnydd o ymddygiad di-eiriau megis cyswllt llygad a fy osgo er mwyn dangos yn glir fy mod yn gwrando, yn dangos diddordeb ac yn deall yr hyn oedd yn cael ei ddweud (Lishman, 1994, 19). Hefyd credaf fod posib cael teimlad, a gwell darlun o’r gwir sefyllfa wrth ymweld/ bod yn bresennol yn y cyfeiriad yn hytrach na bod rhywun yn gorfod dibynnu, ac asesu sefyllfaoedd yn seiliedig ar yr hyn sy’n cael ei rannu dros y ffon neu alwad fideo.
Oherwydd fy mod i wedi bod yn gweithio ar yr achos hwn ers rhai misoedd bellach, roedd y ‘cynnig rhagweithiol’ (Llywodraeth Cymru, 2012, 2) wedi’i sefydlu’n barod, ac felly nid oedd rhaid i mi weithredu ar hyn. Wrth adlewyrchu’n ôl, drwy gydol yr arsylwad teimlais awyrgylch eithaf naturiol ac anffurfiol rhwng y fi a Mam. Roedd gennym y duedd i ddefnyddio'r un math o Gymraeg, a hynny mae’n siŵr am ein bod yn byw o fewn yr un ardal - roeddem yn dueddol o ddefnyddio geirfâu eithaf cyffredin, ac ambell i air Saesneg yng nghanol brawddegau Cymraeg. Credaf fod hyn yn adlewyrchu fy mod i’n gyfforddus efo Mam, ac felly’n medru cyfathrebu efo hi gyda fy iaith ‘pob dydd’, er hyn dwi’n ymwybodol fy mod i’n aros o fewn fy ffiniau proffesiynol fel Gweithiwr Cymdeithasol pob amser efo Mam a phawb arall rwyf yn ei gefnogi. 

Wrth fyfyrio’n ôl i’r arsylwad, teimlaf fy mod i wedi cyfathrebu’n glir a strwythuredig drwy ei gydol. Credaf fod fy nghyswllt ffon efo Mam cyn yr arsylwad wedi bod o gymorth - yn ystod y sgwrs hon bum i mi ofyn ei chaniatâd i’r arsyllwr fod yn bresennol, ac egluro pwrpas y cyfarfod. Cymerais y cyfle ar gychwyn yr arsylwad i ail-ofyn ac atgyfnerthu’r hyn roeddem wedi’i drafod yn barod er mwyn sicrhau fod Mam yn deall yr hyn oedd yn digwydd, ac er mwyn sicrhau ei bod hi’n teimlo’n gyfforddus. Teimais fy mod i wedi cymryd yr agwedd o wrando’n llwyddiannus drwy gydol yr arsylwad hwn wedi i mi roi’r cyfle i Mam gasglu ei meddyliau a barn yn ei amser ei hun drwy beidio torri ar draws wrth i mi ofyn cwestiynau a thrafod ambell beth penodol (Adams et. al, 2009, 175). Teimlais ar brydiau roedd gan Mam y duedd i fynd oddi ar y pwnc, ac felly roedd yn rhaid i mi ei thynnu’n ôl i’r sgwrs cwpwl o weithiau (ar gyfer pwrpas yr arsylwad) drwy gyfeirio neu ofyn cwestiwn a oedd wedyn yn ail-gyfeirio’r sgwrs yn ei ôl. Yn fy marn i roedd hyn yn adlewyrchiad ar Mam yn manteisio ar gyfle i gael sgwrsio a dadlwytho efo rhywun a oedd efo dealltwriaeth o’i sefyllfa a nhw fel teulu a'r straen roedd hi oddi tano. Credaf hefyd fod hyn yn adlewyrchiad positif o’r math o berthynas a chyfeillgarwch proffesiynol sydd wedi’i ddatblygu rhwng y fi a Mam dros y misoedd anodd diwethaf - mae’n rhywbeth canolog gwybod fod Mam mor barod i rannu pethau ac ymddiried ynddo i fel Gweithiwr Cymdeithasol i’w phlentyn/ ac y nhw fel teulu.
Wrth fyfyrio’n ôl i’r arsylwad teimlais y dangosais sensitifrwydd ac empathi tuag dymuniadau a theimladau Mam ynglŷn ar pwnc hwn - teimlais fod y ffaith fy mod i’n ymwybodol fod y penderfyniad hwn wedi bod yn un hawdd iddi hi grybwyll, derbyn a chaniatáu, a hynny oherwydd ei bod hi wedi arfer gofalu am yr unigolyn yn annibynnol am flynyddoedd maith cyn iddi gael ei chyflwyno i wasanaeth dydd ychydig flynyddoedd yn nol. Yn ystod yr arsylwad mi ddywedodd Mam “dwi wedi arfer fod yn ofalwr iddi am flynyddoedd”. Rwyf yn hyderus nad oes unrhyw bwysau wedi bod ar Mam i wneud y penderfyniad hwn, ac rydym wedi cael sawl sgwrs ymhlith ein gilydd, a gydag eraill yn amlddisgyblaethol fod y penderfyniad hwn er budd gorau’r unigolyn, ac er mwyn ceisio cynnal eu sefyllfa fregus gartref drwy ddarparu rhywfaint o ysbaid i Mam (Gweithdrefnau Diogelu Cymru 2019). 
Roeddwn hefyd yn ymwybodol yn seiliedig ar sgyrsiau blaenorol rhwng y fi a Mam nad aeth profiad tebyg, sef yr unigolyn yn cael ei chyflwyno i uned ysbaid gwahanol yn llwyddiannus iawn rhai blynyddoedd yn nol, a hynny yn seiliedig ar wybodaeth Mam gan nad oedd hi wedi cael ei chyflwyno’n raddol i’r gwasanaeth ac wedi cyrraedd yno’n gwbl ddirybudd a gafodd effaith negyddol iawn ar ei hymddygiad ble ymddangosodd ymddygiad heriol tuag at y hi ei hunain a'r staff cefnogi a malu eiddo o fewn yr adeilad. Roeddem yn gytûn ei bod hi’n allweddol ein bod angen cyd-gynllunio ar y cyd er mwyn osgoi’r ymateb/ ymddygiad yma o ran tegwch a diogelwch yr unigolyn a phawb arall yn gysylltiedig.  Felly holais Mam am ei meddyliau a’i barn ynglŷn â beth fyddai’n gweithio a chynorthwyo’r cyflwyniad graddol i’r unigolyn, a beth oedd wedi gweithio, a heb weithio (dulliau a strategaethau) i’r unigolyn mewn sefyllfaoedd tebyg yn y gorffennol. Yn seiliedig ar hyn, credaf fy mod i wedi hyrwyddo ei hawliau fel gofalwr, yn enwedig wedi i mi ddatgan fy mod i’n awyddus i ddilyn ei harweinyddiaeth a’i syniadau hi gyda hyn oherwydd mai y hi sydd yn adnabod yr unigolyn orau. Fe wnes i hefyd sicrhau fy mod i’n ei hatgoffa’n rheolaidd fod croeso, a bod ganddi’r hawl i rannu unrhyw beth nad oedd hi’n hapus/ cyfforddus, neu eisiau ei newid a oedd yn ymwneud ar cynllun, ac y buaswn yn parchu ac yn gweithredu ar hyn ar unwaith. Roedd y wybodaeth hon gan Mam yn ddefnyddiol fel sail ar gyfer cyd-lunio a chyd-lynu amserlen gyflwyno graddol a oedd yn ymarferol ac yn ddiogel ar gyfer yr unigolyn a phawb a oedd yn gysylltiedig. Roeddwn hefyd yn awyddus i dderbyn y wybodaeth hon er mwyn ymdrechu i sefydlu a chynnal ymddiriedaeth a hyder Mam fel y gofalwr yn y cynllun hwn ynghyd a fy ymarfer i fel Gweithiwr Cymdeithasol. Ar y llaw arall, roeddwn yn cyd-nabod os nad oedd y cynllun hwn yn llwyddiannus am beth bynnag reswm, yno buaswn yn cymryd y cyfrifoldeb i adolygu a newid y cynllun fel ei fod yn gweithio ar gyfer yr unigolion a phawb arall yn gysylltiedig. Credaf fod yr ymarfer uchod yn cyd-fynd a gofynion Chod Ymarfer Proffesiynol (Gofal Cymdeithasol, 2018) - rwyf bob amser yn ceisio sicrhau fy mod i’n cydymffurfio i safonau’r Cod hwn er mwyn sicrhau’r ymarfer gorau. 
Wrth adlewyrchu yn ôl i’r arsylwad, credaf fy mod i wedi ymarfer mewn dull a oedd yn canolbwyntio ar yr unigolyn drwy gydol y sgwrs - roedd anghenion yr unigolyn wrth wraidd pob penderfyniad a oedd hefyd yn seiliedig ar fy nealltwriaeth glir o’i gallu ar hyn a oedd yn bwysig iddi hi er mwyn cyflawni ei chanlyniadau personol (Parker a Bradley, 2010, 78). Sylwais drwy gydol y sgwrs roedd Mam yn cyfeirio tuag at yr unigolyn, ac yn datgan mai y hi ydi’r unigolyn pwysicaf pob amser, felly penderfynais ddefnyddio dull a oedd yn seiliedig ar gryfder drwy dynnu’r ffocws yn nol arni hi fel y gofalwr, a'i hatgoffa ei bod hi'r un mor bwysig, a'i bod hi’n allweddol ei bod hi’n edrych ar ôl hi ei hunain cymaint ag y mae hi’n ei wneud dros eraill. Roeddwn yn ceisio cyfathrebu’n gydweithredol er mwyn ceisio arwain Mam i wneud penderfyniad dros ei hunain, a'i fod ddim yn cael ei wneud drosti hi er mwyn cyflawni canlyniadau iddyn nhw fel uned teulu’n ogystal (Knott a Scragg, 2010, 132). Rwyf yn ymwybodol fod gen i, fel y rheolwr achos gyfrifoldeb dros lesiant Mam er mwyn sicrhau bod ei hanghenion hithau (fel y prif ofalwr) hefyd yn cael eu cwrdd.
Nifer Geirfâu: 1349
Adborth a sylwadau gan unigolyn sy'n defnyddio gwasanaethau, eu teulu neu ofalwyr 
Ni ddylai y rhan yma o'r Arsyllu ddigwydd yng ngŵydd y dysgwr. 

Gellid defnyddio rhai o'r cwestiynau yma gan yr arsyllwr (dylid eu haddasu gan ychwanegu esboniadau a phromptiau fel bo'r angen).  Fel arall, gall y dysgwr lunio ei ddull ei hun o gael gwybodaeth i'r Arsyllwr ei ddefnyddio, os yw hyn yn fwy addas i anghenion yr unigolyn.  Dylai'r arsyllwr gofnodi'r ymatebion isod neu drwy ddefnyddio'r dull arall gan yr unigolyn sy'n defnyddio'r gwasanaethau, eu teulu neu eu gofalwyr. 

Cyn gofyn y cwestiynau rhaid i'r arsyllwr esbonio i'r unigolyn sy'n defnyddio'r gwasanaethau y bydd eu sylwadau yn cael eu rhannu gyda'r dysgwr.  Gallai fod yn ddefnyddiol esbonio y bydd yn cael ei ddefnyddio fel offeryn dysgu i'r dysgwr ddatblygu ei ymarfer ei hun.  

Os yw'r arsyllwr ddim yn gallu cael adborth, dylid dweud yn fras pam. 

	Oedd y gweithiwr cymdeithasol ar amser?    Os oedd oedi wnaeth ef/hi gysylltu â chi? 


	Mynegodd y defnyddiwr fod y myfyriwr wedi trefnu'r cyfarfod dros Teams, ac wedi ymuno yn brydlon ac yn amlwg wedi paratoi a gyda threfn am sut yr oedd yn bwriadu cynnal y cyfarfod.

	A wnaeth y gweithiwr cymdeithasol gael eich caniatâd i'r arsyllwr fod yn bresennol? 

A wnaethon nhw esbonio pam eu bod yn cael eu harsyllu? 


	Dywedodd yr unigolyn fod y myfyriwr wedi egluro iddi beth oedd fy rôl i yn mynd i fod yn y cyfarfod. Roedd wedi gofyn caniatâd ar unigolyn, wedi cadarnhau ei bod yn deall y drefn ac wedi sicrhau nad oedd yn teimlo dan bwysau i gytuno i’r trefniant yma. 

O ganlyniad i hyn, roedd yr unigolyn yn teimlo yn hollol hapus gyda fy mhresenoldeb yn y cyfarfod.


	Oeddech chi yn glir pam fod y gweithiwr cymdeithasol wedi eich cyfarfod heddiw? 


	Roedd yr unigolyn yn hollol glir am y rheswm pam fy mod yn rhan o’r cyfarfod, ac nad oeddwn yno i roi unrhyw farn ar yr achos nac ar eu sefyllfa hwy fel teulu.

	Yn eich barn chi, pa mor dda oedd y gweithiwr cymdeithasol wedi paratoi ar gyfer y cyfarfod gyda chi? 


	Roedd yr unigolyn yn credu fod y myfyriwr wedi paratoi yn drylwyr, dywedodd ei bod yn gwybod beth oedd yn mynd i gael ei drafod ac roedd ganddi strwythur da wrth i’r trafodaethau ddatblygu.

	 Ydy'r gweithiwr cymdeithasol wedi gwrando arnoch chi gan barchu eich barn a'ch dymuniadau? 

	Cadarnhaodd yr unigolyn fod y myfyriwr wedi rhoi amser i wrando ar ei barn a’i dymuniadau, a hefyd wedi cymryd yr hyn yr oedd yn ei rannu ‘on board’. Roedd yn teimlo bod y myfyriwr yn sensitif i’w theimladau, tra hefyd yn derbyn bod yn rhaid iddi fod yn realistig a chymryd ystyriaethau ehangach i mewn i’r pictiwr wrth iddi fynd at i drefnu’r ddarpariaeth gofal.


	A wnaeth y gweithiwr cymdeithasol siarad gyda chi mewn ffordd yr oeddech yn ei ddeall? 

Oeddech chi’n deall yr iaith y gwnaethant ei defnyddio?  


	Roedd yr unigolyn yn teimlo fod iaith a ffordd y myfyriwr o siarad yn glir ac yn hawdd iddi hi ei ddeall. Roedd hefyd wedi sylweddoli fod y myfyriwr yn cadarnhau a ‘re-cappio’ yr hyn oedd yn cael ei gytuno fel roedd y cyfarfod yn mynd yn ei flaen. Roedd yr unigolyn yn teimlo fod sgiliau cyfathrebu'r myfyriwr yn aeddfed a phwyllog, tra hefyd yn glir a chadarn.


	Sut mae rhan y gweithiwr cymdeithasol wedi cwrdd gyda'ch disgwyliadau o'r ymweliad? 


	Roedd yr unigolyn yn teimlo fod y gweithiwr cymdeithasol wedi llwyddo i symud pethau ymlaen, a hefyd wedi Adnabod pa gamau oedd angen eu cymryd a gan bwy fel medar y trefniant ysbaid ddechrau cael ei gyflwyno i ferch yr unigolyn.

	A oes unrhyw sylwadau neu awgrymiadau eraill yr hoffech eu gwneud?
	Roedd yr unigolyn yn teimlo fod y myfyriwr yn gosod lles ei merch yn ganolog i’w hystyriaethau, ond hefyd yn credu ei bod a’r sgiliau i fedru gweld pethau o bersbectif pobl eraill yn ogystal.



Adran 4 

Diogelu a gweithio mewn sefyllfaoedd cymhleth - Astudiaeth Achos

	Cwblhewch astudiaeth achos adfyfyriol a beirniadol ar sail asesiad a wnaed gydag eraill (yn eich maes gwaith chi) sy'n ymwneud â diogelu un ai oedolyn neu blentyn.  Dangoswch sut mae'r achos yn berthnasol i ddeddfwriaeth diogelu a pholisïau, strategaethau a gweithdrefnau diogelu eich Bwrdd Diogelu.   Sicrhewch eich bod yn cynnwys y canlyniadau dysgu, Safonau Galwedigaethol Cenedlaethol, deddfwriaeth (domestig a rhyngwladol), agweddau penodol gweithio yng Nghymru a theorïau gwaith cymdeithasol perthnasol.  Fe welwch restr o'r canlyniadau dysgu yn y llawlyfr.   

4000 gair (+/- 10%: dylech gynnwys nifer y geiriau ar ddiwedd pob rhan) 


Rwyf wedi selio’r astudiaeth achos hwn ar fodel myfyrio beirniadol Jan Fook (2002) - mae ysgrifennu Fook ar ymarfer myfyriol yn pwysleisio pwysigrwydd i'r ymarferydd fyfyrio ar ddeinameg pŵer ac archwilio goblygiadau'r rhain yn ymarferol. Mae Fook yn cyfeirio at ‘broses anwythol’ - lle mae'r gweithiwr cymdeithasol yn datblygu ei theori ymarfer ei hun o'r darn penodol o ymarfer a'r sefyllfa y cyfeirir ati fel y digwyddiad critigol (Maclean, 2010, 101). Mae’r model hwn yn seiliedig ar broses tri cham, sef ‘dweud y naratif’ - i bob pwrpas, dyma lle mae'r ymarferydd yn disgrifio'r ymarfer a'r hyn a oedd yn digwydd yn y sefyllfa a ddewiswyd fel y digwyddiad critigol, ‘dadadeiladu’ - mae hwn yn gam o gwestiynau myfyriol sy'n archwilio'r arfer, ac mae Fook yn canolbwyntio archwilio materion pŵer a sut mae pŵer yn cael ei adeiladu, ac yn drydydd ‘ailadeiladu’ - dyma'r cam o gynllunio ymarfer ar gyfer y dyfodol a rhoi cynlluniau ar waith. Mae Fook yn cyfeirio at ymarfer ailddatblygu. Unwaith eto mae hi'n cyfeirio at roi sylw arbennig i berthnasoedd pŵer a sut y gellir newid strwythurau pŵer a pherthnasoedd i fod yn fwy rhydd.

Felly wrth grybwyll cam cyntaf model Fook, sef ‘dweud y naratif’ penderfynais osod yr olygfa’n syth drwy gyflwyno’r astudiaeth achos, a chynnwys cyd-destun y teulu a’u hymyrraeth gwaith cymdeithasol drwy gysylltu hyn a deddfwriaeth berthnasol. Mae’r astudiaeth achos hon yn ymwneud a diogelu plant. Yn ystod fy nghyfnod gyda Thîm Plant a Theuluoedd, bues i’n cyd-weithio’n agos ar achos am swm da o amser nes i mi adael fy mhost o fewn y tîm. Roedd yr achos hwn yn cynnwys Mam a thri o blant, pob un o wahanol oedrannau. Roedd y plentyn ifengach yn cael cyswllt afreolaidd efo’i Thad, ond nid oedd y ddau blentyn hynaf yn cael unrhyw gyswllt gyda'u Tad hwy. Roedd y teulu’n byw mewn pentref gwledig yng Ngogledd Cymru, ac yn medru’r Gymraeg, ond eu dewis iaith oedd y Saesneg. Roedd Mam yn gweithio swydd rhan amser yn lleol.
Cyn i’r achos hwn gael ei ddyrannu i mi, derbyniodd Tîm Derbyn Cyfeiriadau gyfeiriad a oedd yn peri pryder ynglŷn ar teulu hwn, a chwblhawyd asesiad cychwynnol gan Weithiwr Cymdeithasol o fewn y tîm hwnnw er mwyn penderfynu os oedd y plant, yn blant a oedd yn wynebu risg. Amlygodd yr asesiad hwn fod y plant yn debygol o ddioddef niwed arwyddocaol, ac roedd angen eu hamddiffyn trwy ofal a chefnogaeth i ymdrin ag anghenion nas atebwyd gan gynnwys cadw’r plant yn ddiogel. Mae a.130 (4) Deddf Gwasanaethau Cymdeithasol a Llesiant (Cymru) 2014 yn diffinio plentyn sy’n wynebu risg fel plentyn sydd: Yn profi neu sydd sy’n wynebu risg o gamdriniaeth, esgeulustod neu fathau eraill o niwed; Ag anghenion am ofal a chefnogaeth (boed yr awdurdod yn cwrdd ag unrhyw rai o’r anghenion hynny neu beidio). Roedd yr anghenion hyn yn ymwneud a chamddefnydd alcohol Mam, cyn perthnasoedd Mam a oedd yn cynnwys trais yn y cartref, disgwyliadau afrealistig Mam ar gyfer y ddau blentyn hynaf a oedd yn achosi dirywiad sylweddol yn eu perthnasoedd, presenoldeb ysgol isel y plentyn ifengaf, a chyflwr y tŷ. Roedd y rhain yn deillio o gamddefnydd alcohol Mam, ac felly’r prif angen am newid oedd defnydd a rheolaeth alcohol Mam. Amlygodd yr asesiad hwn ymhellach yr angen am newid, a pha wasanaethau ac ymyriadau oedd eu hangen o dan gynllun gofal a chefnogaeth i gyflawni’r newidiadau ar gyfer y teulu. Awgrymwyd y dylai Mam gael ei chyfeirio at wasanaeth camddefnyddio sylweddau lleol er mwyn ymgysylltu mewn cwnsela therapiwtig, sicrhau gwell presenoldeb yn yr ysgol ar gyfer y plentyn ifengaf, a chynnal safonau tŷ gwell. 

Argymhelliad arall oedd i’r teulu cyfan gael eu cyfeirio at wasanaeth cyfryngu lleol (‘mediation’) er mwyn derbyn cyngor a chefnogaeth i fedru adeiladu ar eu perthnasoedd unwaith eto. Yn fy marn i, roedd yr angen hwn yn gysylltiedig a Theori Ymlyniad Bowlby (1969) - dywed Maclean a Harrison (2015, 103) ei fod yn cynnig fod plant, ble mae eu prif ofalwyr wedi ymateb yn sensitif i’w anghenion ar adegau o drallod ac ofn yn ystod eu plentyndod cynnar yn datblygu ‘ymlyniad diogel’ iddynt a’u bod yn datblygu’n well yn gymdeithasol, emosiynol, addysgol ac o ran eu hiechyd meddwl mewn cymhariaeth a phlant nad ydynt wedi'u ‘cysylltu'n ddiogel’ a’u prif ofalwyr. Po fwyaf y bûm yn gweithio gyda'r teulu hwn, daeth hi’n fwy amlwg nad oedd y plant hyn wedi derbyn ‘ymlyniad diogel’ gan eu Mhâm, ac o ganlyniad roedd y plant hynaf yn cael trafferth gyda pherthnasoedd cymdeithasol eraill. Roeddent yn ei ffeindio hi’n anodd i gynnal cyfeillgarwch gyda phlant eraill o’r un oed, ac roedd un o’r plant hynaf yn cael trafferth i reoli ei hemosiynau a rhwystredigaeth a dechreuodd hunan-niweidio. Yn ogystal yn ystod ymweliadau cartref sylwais nad oedd y ffiniau rhwng y Fam ar plant hynaf yn glir pob amser, ac roedd Mam yn dueddol o’u trin yn fwy fel ffrindiau, ac felly’n rhannu pethau diangen ac amhriodol gyda hwy.
Yn dilyn llawer o gyd-weithio amlddisgyblaethol o dan gynllun gofal a chymorth - mae a.54 o Ddeddf Gwasanaethau Cymdeithasol a Llesiant (Cymru) 2014 yn gosod dyletswydd ar awdurdod lleol i baratoi a chynnal cynllun gofal a chymorth ar gyfer blant y mae dyletswydd arno i ddiwallu anghenion o dan adran 37 o'r Ddeddf, ynghyd a rhybudd contract disgwyliadau dirywiodd pethau i’r teulu hwn wedi i Mam ddechrau perthynas gyfrinachol gyda gŵr ifanc, lleol a oedd yn adnabyddus i’r heddlu a gwasanaethau cymdeithasol. O fewn cyfnod byr derbyniwyd yr adran gyfeiriad gan yr heddlu ynglŷn â digwyddiad o bryder yng nghyfeiriad y teulu - roedd partner newydd Mam wedi cymryd cyffur dosbarth A, ond wedi ymateb yn negyddol i’r cyffur hwn tra yn ei chyfeiriad hi ac ym mhresenoldeb ei phlant. Cafodd y gwasanaethau brys i’w galw gan y cymdogion, ac roedd angen sylw meddygol, yno fe ddangosodd ymddygiad treisgar tuag heddwas a meddyg yn yr ysbyty. 

Yn seiliedig ar y wybodaeth hon daethom i’r casgliad bod gennym fel gwasanaethau cymdeithasol achos rhesymol i amau bod y plant mewn perygl o niwed sylweddol fel y disgrifir yn Neddf Plant 1989, felly drwy ddilyn Gweithdrefnau Diogelu Cymru 2019 trefnwyd trafodaeth/ cyfarfod strategaeth i benderfynu a oedd angen rhoi ymholiadau adran 47 ar waith. Cafodd y drafodaeth/ cyfarfod strategaeth ei chynnal dros y ffon ymysg ymarferwyr priodol â chyfrifoldeb dros amddiffyn plant o fewn yr heddlu a’r gwasanaethau cymdeithasol. Nid oedd yn ofynnol i mi fod yn rhan o’r drafodaeth hon. Diben y drafodaeth/ cyfarfod strategaeth oedd i rannu a thrafod, yn fanwl, yr holl wybodaeth oedd wedi ei gasglu i fyny at y pwynt hwnnw ynghyd a natur yr amheuon. Diben arall oedd i benderfynu p’un a ddylid dechrau ymholiadau adran 47 o dan Deddf Plant 1989 er mwyn penderfynu os oedd y plant hyn yn dioddef, neu mewn perygl o ddioddef niwed sylweddol, a chadarnhau pa gamau gweithredu oedd ei angen ar unwaith, os o gwbl, i ddiogelu’r plant os oeddent mewn perygl o niwed sylweddol a/ neu pa wasanaethau neu gymorth oedd angen eu cynnig dros dro. Mae pryderon am niwed sylweddol tebygol neu wirioneddol i blentyn yn drothwy i danio ymholiadau a47 dan Ddeddf Plant 1989. Nid oes diffiniad statudol o niwed sylweddol. Felly, rhaid i ymarferwyr - lle bo cwestiwn ynghylch a yw niwed yn sylweddol yn troi ar iechyd neu ddatblygiad y plentyn, dylid cymharu iechyd neu ddatblygiad y plentyn a’r hyn y gellid yn rhesymol ei ddisgwyl mewn plentyn tebyg (a.31 (9) Deddf Plant 1989). Sbardunwyd y drafodaeth/ cyfarfod strategaeth ymholiadau adran 47, a phenderfynwyd y dylid gwneud ymholiad gan un asiantaeth neu ar y cyd. Ni ddylid fyth cynnal ymholiadau/ ymchwiliadau ar wahân neu’n ddigyswllt, a dylai’r penderfyniad hwn ddilyn protocolau a gytunwyd rhwng y ddau wasanaeth a’u cymeradwyo gan y Bwrdd Diogelu Rhanbarthol (Gweithdrefnau Diogelu Cymru 2019). Penderfynwyd gwneud ymholiad gan un asiantaeth, sef gwasanaethau cymdeithasol. Cafodd cofnod o’r drafodaeth/ cyfarfod strategaeth ei gwblhau a’i gadw’n nodiadau achos pob plentyn gan glerc y tîm. Roedd cofnod clir o’r drafodaeth a’r penderfyniadau a wnaethpwyd, rhestr o’r camau gweithredu a’u diben ar sawl oedd yn gyfrifol am gyflawni’r camau a nodwyd.
Cafodd yr ymholiad adran 47 ei gynnal gennyf i, fel Gweithiwr Cymdeithasol y teulu ar pryd, a hynny o fewn 10 diwrnod gwaith i’r drafodaeth/ cyfarfod strategaeth gael ei chynnal. Cafodd yr ymholiad ei gwblhau drwy gyfweld a Mam ar plant arwha'n yn eu cyfeiriad. Fe wnes i hefyd dderbyn gwybodaeth ar lafar gan un o’u cymdogion oedd yn dyst i’r digwyddiad hwn. Fe wnes i sicrhau fy mod yn ysgrifennu'r hyn ddywedodd Mam ar plant, ar hyn ddywedais i fi. 
Wrth gyfweld a Mam sicrheais fy mod i’n ei thrin a pharch, empathi a chynhesrwydd er gwaetha’r sefyllfa ar y pryd - rwyf bob amser yn ceisio ymarfer gyda’r meddylfryd ‘beth bynnag maen nhw wedi ei wneud, maen nhw’n fodau dynol’ sy’n cyd-fynd ac Adran 1 y Côd Ymarfer Proffesiynol Gofal Cymdeithasol, sef ‘Parchu safbwyntiau a dymuniadau, a hyrwyddo hawliau a buddiannau, unigolion a gofalwyr (Gofal Cymdeithasol Cymru, 2018). Yn ogystal sicrheais fod llais Mam yn cael ei glywed, a'i bod yn cael amser i dderbyn gwybodaeth ac ymateb i hyn. Credaf fod cael sgwrs onest yn hollbwysig, ac roeddwn yn cyd-nabod y gwahaniaethau o ran y pŵer rhwng Mam ac y fi fel y gweithiwr sy’n cyd-fynd ar hyn mae Fook (2002), sef ei bod hi’n bwysig i fyfyrio ar ddeinameg pŵer. Mae’r dull hwn hefyd yn gysylltiedig ar theori ‘grymuso’, ble mae defnyddwyr gwasanaeth yn dod mor bwerus ag y gallant yn y sefyllfa maent yn wynebu, heb i weithwyr cymdeithasol golli eu pŵer (Maclean a Harrison, 2015, 33).
Wrth gyfweld ar plant, ceisiais roi grym iddynt hwy hefyd drwy grybwyll os oeddynt yn medru cymryd rhan yn y cyfweliad oherwydd eu hoedran a’u deallusrwydd, ac os nad oeddent roeddwn yn ymwybodol bod angen i mi feddwl am ffordd arall o ddeall eu safbwynt, ond yr achos hwn nid oedd angen gwneud hyn. Hefyd, fe wnes i grybwyll lleoliad y cyfweliad ar gyfer y plant - nid oeddwn eisiau peri gofid i’r plant ac roeddwn i eisiau iddynt deimlo mor ddiogel a chyfforddus a phosib, felly rhoddais ddewis iddyn nhw lle roedden nhw eisiau cael eu cyfweld o fewn y cyfeiriad, a gofynnon nhw iddo gael ei gynnal yn y parlwr. Fe wnes i sicrhau nad oeddwn yn rhoi unrhyw bwysau ar y plant na gofyn cwestiynau awgrymog a all fod wedi arwain eu meddyliau (Gweithdrefnau Diogelu Cymru, 2019). Wrth gyfweld ar plant fe wnes i hefyd sôn am eiriolaeth, egluro beth oedd rôl Eiriolwr, a gofyn iddynt os oeddent eisiau/ eisiau ystyried y gefnogaeth hon. Mae eiriolaeth yn ymwneud ac unrhyw gamau sy’n cefnogi ac yn cynrychioli llais y plentyn neu’r oedolyn sy’n wynebu risg gan sicrhau y cynhelir eu hawliau a bod barn a phrofiadau’r plentyn neu’r oedolyn sy’n wynebu risg yn cael eu clywed a’u parchu (Parker a Bradley, 2010, 114), sydd hefyd yn cyd-fynd ar hyn sy’n cael ei amlinellu yng Nghonfensiwn y Cenhedloedd Unedig ar Hawliau’r Plentyn (yr UNCRC), sef cefnogi plant a phobl ifanc i ddysgu am eu hawliau (Comisiynydd Plant Cymru, 2021). Ond fe wnaeth y plant ddatgan nad oedda nhw eisiau, nac eisiau ystyried y gefnogaeth hon oherwydd eu bod yn teimlo eu bod a digonedd o ymarferwyr proffesiynol yn rhan o’u bywyd yn barod ar y pryd, ac nid oedda’ nhw eisiau cael eu cyflwyno i rywun ychwanegol. Fe wnes i barchu eu dewis.
Elfen arall wnes i ei ystyried ar gyfer y cyfweliadau hyn oedd iaith - mae iaith wrth wraidd asesiad effeithiol a gofal diogel (Llywodraeth Cymru, 2012). Roedd hi’n ddyletswydd arna i, i roi’r dewis ym mha iaith oedd yn well ganddyn nhw i'r cyfweliadau cael eu cynnal, ac roeddwn yn hyrwyddo'r defnydd o’r Gymraeg drwy wneud hyn. Roedd yn well ganddyn nhw gwblhau’r cyfweliadau drwy gyfrwng y Saesneg - fe wnes i barchu eu dewis a chyfathrebu drwy’r Saesneg. Mae hyn yn gysylltiedig â ‘Cynnig Rhagweithiol' sy’n rhoi dewis i unigolion gael gwasanaeth yn y Gymraeg, hynny yw heb i unigolion orfod gofyn amdano, ei fod yn rhan annatod o’r gofal a ddarperir. Yn ystod fy sgwrs ffon gychwynnol efo Mam, rhoddais y cynnig hwn i Mam, ond er ei bod hi’n rhugl yn y Gymraeg, roedd hi’n well ganddi gyfathrebu yn y Saesneg oherwydd arferiad a ffafriaeth - fe wnes i barchu ei dewis. Yn berthnasol i’r achos hwn, mae ‘Mwy na Geiriau’ (Llywodraeth Cymru, 2012, 2) yn datgan fod ‘Cynnig Rhagweithiol’ yn arbennig o bwysig i unigolion sy’n agored i niwed megis plant a phobl ifanc sydd hefyd yn adlewyrchu un o werthoedd craidd DGCL (Cymru) 2014, sef rhoi’r unigolyn wrth wraidd gwasanaethau.
Cwblheais ffurflen berthnasol integredig ar gyfer plant, sef ‘ymholiadau amddiffyn plant dan adran 47’ yn defnyddio’r wybodaeth roeddwn wedi’i gasglu ar lafar ac wedi’i gofnodi yn fy llyfr nodiadau wrth gyfweld ar teulu fel rhan o’r ymholiad. Wrth gwblhau’r ffurflen hon roeddwn yn ceisio canolbwyntio ar ganlyniadau ar gyfer y plant ynghyd a beth oedd y manteision i les y plant yn y tymor hir. Yn seiliedig fod yr ymholiad wedi amlygu fod sail i’r pryderon, a thrafodaeth achos mewn goruchwyliaeth gyda’r Rheolwr Tîm, fe ddois i benderfyniad proffesiynol fod y plant mewn perygl o niwed sylweddol, ac roedd fy Rheolwr yn gytûn o hyn. Felly’n dilyn hyn, penderfynwyd cynnal cynhadledd amddiffyn plant cychwynnol gan wasanaethau cymdeithasol o fewn 15 diwrnod gwaith o’r drafodaeth/ cyfarfod strategaeth a bennodd fod angen ymholiadau adran 47. Cyfrifoldeb y fi, fel Gweithiwr Cymdeithasol y teulu, a oedd hefyd wedi arwain yr ymholiad adran 47 oedd rhoi gwybod i’r teulu, sef Mam yn yr achos hwn am ganlyniad yr ymholiad, sef y penderfyniad (bwrw ymlaen i gynhadledd) a goblygiadau’r penderfyniad hwnnw. Fe wnaeth Mam dderbyn y penderfyniad hwn, ac ni wnaeth hi wrthod cydweithio, ac felly nid oedd angen gweithredu ar frys. 
Wrth gwblhau adroddiad i’r gynhadledd achos cychwynnol defnyddiais holl feysydd y Fframwaith ar gyfer Asesu Plant mewn Angen a’u Teuluoedd (SCIE, 2012) ynghyd a defnyddio dull a oedd yn canolbwyntio ar y plant - roedd eu hanghenion wrth wraidd pob penderfyniad, ac roedd y prif ffocws ar eu canlyniadau personol (Adams et al., 2009, 232). Yn ogystal, ceisiais gwblhau’r adroddiad hwn mewn dull a oedd yn seiliedig ar gryfderau Mam/ ar teulu - dyma ddull sy’n canolbwyntio ar gryfderau unigolion (gan gynnwys cryfderau personol a rhwydweithiau cymdeithasol a chymunedol) ac nid ar eu diffygion. Mae’n allweddol fod ymarferwyr yn helpu unigolion i wneud pethau/ penderfyniadau drostynt eu hunain, a cheisio gwneud iddynt ddŵad yn gyd-gynhyrchwyr cefnogaeth (Department of Health and Social Care, 2019, 41). Roedd cryfderau’r teulu hwn yn ymwneud a bod Mam yn parhau i ennill cyflog drwy ei swydd rhan-amser a gosod esiampl dda i’r plant, nid oedd unrhyw faleisusrwydd yn Mam ac roedd hi’n fodlon cyd-weithio gyda fi ac ymarferwyr eraill - roeddwn yn teimlo ei bod hi’n bwysig fy mod i’n cyd-nabod hyn. Fe wnes i sicrhau fod yr adroddiad ysgrifenedig ar gael i’r cadeirydd 2 ddiwrnod gwaith cyn y gynhadledd ei hun. Cafodd yr unigolion oedd angen bod yno’n unig eu gwahodd i’r gynhadledd. Mynychodd Mam, ond ni fynychodd Tadau’r plant. Roeddwn i’n bresennol ynghyd a chynrychiolydd o’r heddlu, cynrychiolwyr o ysgolion y plant, nyrs ysgol gynradd, gweithiwr ieuenctid ysgol uwchradd, a chynrychiolydd o fudiad tai lleol. Fe wnaeth y cyfranogwyr hyn gyfraniad sylweddol i’r gynhadledd a oedd yn deillio o’u harbenigedd fel ymarferwyr a’u gwybodaeth am y plant ar teulu, ac fe wnaeth rhai ohonynt gyflwyno adroddiad ysgrifenedig yn ogystal. Ni wnaeth y gynhadledd hon barhau mwy nac 2 awr - roeddwn yn wyliadwrus fod Mam yn teimlo’n bryderus ac o dan straen, a all fod wedi cael effaith ar ei gallu i ganolbwyntio. Yn ogystal penderfynodd Mam fynychu’r gynhadledd hon ar ben ei hun heb unrhyw gefnogaeth aelod teulu/ ffrind, felly roeddwn yn cyd-nabod y byddai hyn wedi bod yn anodd iddi hi yn y lle cyntaf.
Mae ail gam fodel Fook (2002) yn ymwneud a dadadeiladu, sef yng nghyd-destun yr achos hwn - dadansoddi ac edrych yn fwy manwl ar yr asesiad/ penderfyniad a gymrodd lle yn y gynhadledd ei hun. Wrth adlewyrchu’n ôl, credaf roedd hi’n bwysig treulio rhan sylweddol o amser y gynhadledd ar dasgau’r gynhadledd yn hytrach nag ar rannu gwybodaeth, a chredaf wnes i grynhoi fy adroddiad a thynnu sylw at bwyntiau pwysig, dehongli, dadansoddi ac egluro’r wybodaeth a oedd yn canolbwyntio ar y plant ac yn berthnasol yn llwyddiannus er budd pawb oedd yn bresennol. Gofynnodd y cadeirydd i bob aelod o’r gynhadledd am eu barn ar y risgiau i’r plant a’r angen am gynllun amddiffyn, gofal a chymorth. Cafodd Mam ei chynnwys ymhob agwedd a gofynnwyd am ei barn hithau hefyd er na wnaeth hi gyd-nabod y pryderon a difrifoldeb y sefyllfa, ond yn hytrach amddiffyn ei phartner newydd. Roedd Mam yn cyd-nabod mai'r ymarferwyr fyddai’n gyfrifol am wneud y penderfyniad terfynol. 
Felly’n gryno er mwyn cyrraedd penderfyniad - fe wnaethom grynhoi’r wybodaeth am risg o niwed sylweddol (a oedd yn cynnwys pryderon ynghylch a capasiti rhianta Mam, ffactorau teuluol ac amgylcheddol, beth roeddem yn ei wybod am ffactorau amddiffynnol a chryfderau teuluol), yno gwneud synnwyr o’r wybodaeth (a oedd yn cynnwys ystyriaeth os oedd risg o niwed a phryderon ynghylch gallu rhianta yn gorbwyso cryfderau teulu a ffactorau amddiffynnol), ac yno’n olaf ystyried os oedd y plant yn wynebu risg parhaus o niwed, ystyried cofrestriad, a pha gategori/ iau oedd yn disgrifio'r risg parhaus o niwed orau ynghyd a datblygu cynllun amddiffyn gofal a chymorth. Daeth y cadeirydd ata i yn gyntaf, ac eglurais fy mod i wedi dod i benderfyniad proffesiynol fod y plant yn dioddef niwed, ac felly dylid eu henwau fynd ar y gofrestr amddiffyn plant o dan ddau gategori penodol, sef esgeulustod a niwed emosiynol gyda thrydydd categori posib o niwed corfforol, ac iddynt fod yn destun cynllun amddiffyn gofal a chymorth. Roedd pob un o’r cyfranogwyr eraill o’r un farn, ac felly roedd hwn yn benderfyniad ar y cyd, sef penderfyniad amlddisgyblaethol. Wrth adlewyrchu’n ôl i’r penderfyniad hwn nid oedd unrhyw heriau amlasiantaethol er mwyn cyrraedd y dyfarniad hwn, ac roedd hi’n amlwg ein bod i gyd yn hyderus a chyfforddus efo’r penderfyniad hwn, a oedd yn deimlad o ryddhad. Roedd y penderfyniad amlddisgyblaethol hwn yn gysylltiedig â rôl unigryw byrddau diogelu lleol - swyddogaeth byrddau hyn yw gwneud “Diogelu yn fusnes i bawb”. Tarddiad y Byrddau Diogelu oedd Deddf Plant 2004 a chefndir y ddeddfwriaeth hon oedd ‘Mae Pob Plentyn yn Bwysig’ yn dilyn llofruddiaeth Victoria Climbie. Noda’r Ddeddf hon yn glir mai dim ond wrth i asiantaethau allweddol weithio gyda’i gilydd y gellid cadw plant yn gwbl ddiogel. Mae hyn hefyd yn gysylltiedig â un o brif egwyddorion cyffredinol DGCL (Cymru) 2014 - lle mae’r holl weithwyr proffesiynol yn gweithio mewn ffordd amlasiantaethol a chydweithredol i ddiogelu a hybu llesiant unigolion sy’n wynebu risg, a mynd ati’n rheolaidd i adolygu’r cynnydd mewn perthynas â’r canlyniadau a nodir mewn cynlluniau gofal a chymorth. Yn olaf, mae hyn yn berthnasol i’r theori ‘gofal a rheolaeth’ - ble mae angen i wasanaethau alluogi unigolion fel rhieni plant sydd ar gynllun amddiffyn gofal a chymorth i deimlo eu bod yn cael eu cefnogi a'u gwerthfawrogi, gan gadw eu ffocws ar y plant fel y "defnyddwyr" eithaf y gwasanaeth - dylai’r pwyslais fod ar yr holl unigolion yn gweithio mewn partneriaeth gyda gwasanaethau er mwyn gwella canlyniadau i'r plentyn, a'r gwasanaethau sy'n cael eu cynnig er mwyn cefnogi'r rhiant i ddarparu lefel dderbyniol o ofal (Maclean a Harrison, 2015, 28).
Noda Adran 2 DGCLL (Cymru) 2014 mai “amddiffyniad rhag camdriniaeth ac esgeulustod” yw’r elfen hanfodol o les person, ac felly o ystyried anallu’r Fam i gydnabod y pryderon ac i gymryd cyfrifoldeb, roeddem fel ymarferwyr yn gytûn ac yn rhagweld y byddai’r niwed hyn yn debygol o barhau heb ymyrraeth a chefnogaeth angenrheidiol a amlinellir mewn cynllun amddiffyn gofal a chymorth gan wasanaethau cymdeithasol. Mae hyn yn cyd-fynd a Chonfensiwn y Cenhedloedd Unedig ar Hawliau’r Plentyn (yr UNCRC) sy’n sicrhau fod gan bob plentyn yr hawl i dyfu’n hŷn mewn ffordd iach, hapus a diogel sy’n cynnwys cael ei ddiogelu rhag niwed a’i gynorthwyo’n briodol i adfer wedi camdriniaeth, rhywbeth a oedd Mam yn methu ei gyflawni ar y pryd. Credaf roedd hi’n allweddol i mi ar ymarferwyr eraill fabwysiadu ymagwedd hawliau plant yn unol â’r ddyletswydd i roi ystyriaeth ddyledus i’r Confensiwn a dilyn safonau cyfranogi cenedlaethol wrth wneud y penderfyniad hwn (Gweithdrefnau Diogelu Cymru 2019).
Roedd y penderfyniad amlddisgyblaethol hwn yn seiliedig ar y pryderon ynghylch;
· ar risg oedd y partner newydd yn ei beri i’r plant ar Fam, a’r ffaith ei bod hi’n dymuno i barhau’r berthynas er gwaetha’r cyfeiriad heddlu a arweiniodd at ymholiad adran 47 ynghyd ar ymweliad datgelu ar y cyd efo’r Heddlu ynghylch ei orffennol a’i euogfarnau treisgar.

· roedd Mam yn barod wedi bod yn ddioddefwr o drais yn y cartref yn y gorffennol ble buodd hi i guddio a lleihau hyn ar y pryd, ac o ganlyniad cafodd enw ei phlentyn hynaf ei roi ar y gofrestr amddiffyn plant pan ydoedd yn faban, a arweiniodd iddi orfod byw gydag aelod teulu am gyfnod o amser ar delerau cytundeb gwirfoddol.

Roeddwn ym ymwybodol o ymchwiliadau tebyg gan Women’s Aid (2020) a NSPC Learning (2020) fod cam-drin domestig yn fater iechyd a gofal cymdeithasol difrifol - mae’n niweidiol i blant ac/ neu'n achosi risg o niwed i blant, p'un a ydynt yn derbyn camdriniaeth ddomestig eu hunain neu'n gweld un o'u rhieni'n bod yn dreisgar neu'n cam-drin y rhiant arall, neu os ydynt yn byw mewn cartref lle ceir camdriniaeth ddomestig (hyd y oed os nad yw'r plentyn yn ddigon hen i fod yn ymwybodol o'r ymddygiad). Gall plant ddioddef niwed corfforol, seicolegol ac/ neu emosiynol uniongyrchol o fyw gyda chamdriniaeth ddomestig, ac ar ben hynny mae'n bosibl y byddant yn dioddef gan fod capasiti'r naill riant neu'r llall, neu'r ddau riant, yn llai pan mae camdriniaeth ddomestig yn bresennol. Yn berthnasol mae Deddf Cam-drin Domestig a Thrais Rhywiol (Cymru) 2015 yn cael ei chydnabod yn genedlaethol fel darn arloesol o ddeddfwriaeth, ac mae’n ei gwneud yn ofynnol i Weinidogion Cymru gyhoeddi Strategaeth Genedlaethol, ac i awdurdodau lleol a byrddau iechyd lleol i gydweithio a'i gilydd i baratoi strategaethau lleol i ddiogelu sy’n gadarnhaol.
· materion alcohol hirdymor Mam, a oedd yn cael effaith ar ei gallu i riantu ac i gadw ei phlant yn ddioegol.

Dysgais fod camddefnyddwyr sylweddau yn niweidio eu hiechyd a lles corfforol a meddyliol eu hunain ynghyd a thanseilio eu gallu i gynnal eu hunain, ac o ganlyniad ac fel effaith eilaidd maent yn medru niweidio bywydau eu teuluoedd trwy gael effaith ar iechyd a lles eu plant (Llywodraeth Cymru, 2008, 12). Mae’r camddefnyddwyr hyn hefyd yn medru rhoi baich gofal ar berthnasau eraill gan gynnwys y plant, ac yn anffodus dyma rywbeth a oedd yn digwydd yn rheolaidd i’r teulu hwn. Roedd Mam yn disgwyl fod ei phlentyn hynaf yn gofalu am y plant ieuangaf gyda’r nos a dros y penwythnosau tra roedd ei Mhâm yn gweithio rhai shifftiau nos rhan amser tan oddeutu 10 o’r gloch, allan yn y gymuned yn cam-ddefnyddio alcohol neu gyda’i phartner newydd. Roedd y cyfrifoldeb hwn yn rhoi straen diangen ar y plentyn hynaf, ac nid oedd hi’n medru canolbwyntio ar ei gwaith ysgol yn ystod ei hamser rhydd, ac yn sgil-effaith yn cael effaith ar ei gwaith academaidd, a oedd yn rhywbeth oedd yr athrawon hefyd wedi sylwi ac wedi tynnu sylw tuag ato.
Yn dilyn y penderfyniad hwn - cawsom drafodaeth bellach ynglŷn â datblygu cynllun amddiffyn gofal a chymorth a fyddai’n cyd-fynd a gofynion a nodir o dan Rhan 4 Adran 54 DGCL (Cymru) 2014. Bûm yn trafod beth oedd angen ei newid, beth oedd yn rhaid i Mam ei wneud, sut oeddem ni fel ymarferwyr yn medru hwyluso a chefnogi’r newid hwn ynghyd a phwy ddylai fod yn y grŵp craidd. Noda Parker a Bradley (2010, 124) bod angen adolygu unrhyw gynllun amddiffyn gofal a chymorth yn rheolaidd os yw am barhau i fod yn effeithiol wrth hyrwyddo lles y plentyn a'i amddiffyn, a dylid galw adolygiad amddiffyn plant dri mis ar ôl y gynhadledd gyntaf a phob chwe mis wedi hynny cyhyd â bod y plentyn yn destun cynllun amddiffyn.
Mae trydydd cam model Fook yn ymwneud ac ailadeiladu, ac wrth edrych yn nol ar fy ymarfer a dysgu’n ystod yr astudiaeth achos hon credaf fy mod i wedi llwyddo i eirioli’n llwyddiannus ar ran y plant yn y gynhadledd achos cychwynnol/ fel rhan o’r asesiad - cafodd barn y plant eu cyfleu’n glir, a rhoddais sylw dyledus i’w dymuniadau, ac o ganlyniad, yn fy marn broffesiynol i gafodd y canlyniadau gorau ar eu cyfer i’w sicrhau ar y pryd. Ond hefyd wrth fyfyrio’n ôl i’r gynhadledd teimlaf fy mod i wedi colli cyfleoedd i herio agwedd a diffyg cydnabyddiaeth Mam o’r pryderon a'u sefyllfa fel teulu’n gyffredinol - credaf y dylwn i wedi ceisio gwneud i Mam ddeall a sylweddoli risgiau a difrifoldeb y sefyllfa’n well. Mi oeddwn angen sicrhau fy mod yn glir amdan pam fod ymddygiad y Fam ‘ddim yn digon da’ ac felly’r angen am ymyrraeth, ac yno ffocysu ar beth oedd angen ei newid er mwyn i’w hymddygiad newid a thystiolaethu fod pethau ‘digon da’. Mae hyn yn gysylltiedig hefo cyfathrebu cydweithredol, ac o ran cynllunio ymarfer ar gyfer y dyfodol sydd hefyd yn gysylltiedig ar model hwn, teimlaf y buaswn yn medru meddwl mwy, ac ymarfer y ffordd dwi’n sgwrsio hefo unigolion, a defnyddio sgyrsiau cydweithredol ag elfennau cyfweliadau cymhelliant lle yn bosib er mwyn hybu cyfranogiad a hwyluso rheolaeth, newid a pherchnogaeth (Knott a Scragg, 2010, 132). Yn ogystal o ran cynllunio ymlaen credaf y buaswn yn medru elwa ar ragor o brofiadau tebyg o fewn y maes diogelu er mwyn derbyn cyfleoedd i fedru datblygu fy ngallu i ddangos dyfalbarhad a chadernid ynghyd a rheoli ymyriadau a barnau proffesiynol mewn sefyllfaoedd cymhleth o’r fath, a hynny er mwyn parhau i geisio cael y canlyniadau gorau ar gyfer yr unigolion rwyf yn ei gefnogi sy'n allweddol o fewn fy rôl, fel Gweithiwr Cymdeithasol.
Nifer Geirfâu: 4359
Adran 5

Diogelu

Canllawiau: Mae Gofal Cymdeithasol Cymru angen i weithwyr cymdeithasol sydd newydd gymhwyso i ddarparu tystiolaeth am eu dealltwriaeth o waith diogelu gydag oedolion a phlant.   Bydd yr aseiniad isod yn eich galluogi i ddangos hyn.  D.S. os yw eich maes gwaith arferol ym maes plant dylech ysgrifennu am ddiogelu oedolion. Os ydych fel arfer yn gweithio gydag oedolion yna dylech ysgrifennu am ddiogelu plant.  
	Mewn maes sydd ddim yn brif ganolbwynt i'ch gwaith (gweler y canllawiau uchod), esboniwch beth yw'r ddeddfwriaeth berthnasol, y polisïau a'r gweithdrefnau cenedlaethol, lleol a sefydliadol ar gyfer diogelu.   

500 gair (+/- 10%: dylech gynnwys nifer y geiriau ar ddiwedd pob rhan) 


Rwyf wedi selio fy astudiaeth achos (Adran 4) ar ddiogelu plant, felly mae’r darn hwn yn seiliedig ar ddiogelu oedolion. Y brif ddeddfwriaeth o ran diogelu oedolion ydi Deddf Gwasanaethau Cymdeithasol a Llesiant (Cymru) 2014 sy’n darparu fframwaith cyfreithiol i wella llesiant pobl sydd angen gofal a chefnogaeth. Mae 11 Rhan i’r Ddeddf, gyda Rhan 7 yn ymwneud yn benodol â Diogelu. Dyma’r ddeddfwriaeth sydd yn rhoi’r fframwaith i Weithdrefnau Diogelu Cymru 2019. Gyda’r Ddeddf, cyhoeddodd Llywodraeth Cymru Gweithio gyda’n Gilydd i Ddiogelu Pobl. Cyhoeddwyd hwn dan a.131 DGCL 2014 Gweithio gyda’n Gilydd i Ddiogelu Pobl: Cyfrol 6 Trin Achosion Unigol i amddiffyn oedolion mewn perygl. Mae’r gyfrol hon yn rhoi cyngor ynghylch yr hyn a ddylai ddigwydd os oes gan

unigolyn bryderon ynghylch llesiant oedolyn sy’n wynebu risg (Llywodraeth Cymru, 2018, 2). 
Cynlluniwyd Gweithdrefnau Diogelu Cymru i alluogi ymarferwyr rheng-flaen a’u rheolwyr i gymhwyso gofynion a disgwyliadau deddfwriaethol DGCL (Cymru) 2014, a'r nod yw gwella deilliannau canoli ar yr unigolyn i oedolion mewn perygl o gamdriniaeth ac esgeulustod. Mae’r gweithdrefnau hefyd yn cydnabod deddfwriaeth, canllawiau a phrotocolau perthnasol eraill Deddf Cam-drin Domestig (Trais yn erbyn Menywod, Cam-drin Domestig a Thrais Rhywiol (Cymru) 2015.
Deddfwriaeth berthnasol arall i ddiogelu oedolion ydi Deddf Galluedd Meddyliol 2005 sy’n darparu fframwaith cyfreithiol i amddiffyn a grymuso unigolion megis oedolion sy’n 16 oed a hŷn sy’n wynebu risg ac sydd efallai â galluedd meddyliol nad yw’n ddigonol i wneud penderfyniadau eu hunain am eu gofal a’u diogelwch (Gweithdrefnau Diogelu Cymru 2019). Mae’r Ddeddf yn cydnabod y gall unigolyn fod â chapasiti annigonol i wneud rhai penderfyniadau ond y gall wneud rhai eraill. Yn ogystal â hyn, gall person fod â chapasiti annigonol i wneud penderfyniadau penodol ar un adeg ond efallai y gall wneud yr un penderfyniad yn ddiweddarach. Mae’r Ddeddf yn cymryd bod gan berson gapasiti i wneud penderfyniad ei hun, oni bai y profir fel arall. 
Mae’r Confensiwn er Diogelu Hawliau Dynol a Rhyddidau Sylfaenol hefyd yn berthnasol i ddiogelu oedolion - mae’n diogelu hawliau dynol pobl mewn gwledydd sy’n aelodau o Gyngor Ewrop. Mae’r Confensiwn yn cynnwys ‘erthyglau’ wedi’u rhifo sy’n diogelu hawliau dynol sylfaenol, ac fe wnaeth y Deyrnas Unedig yr hawliau hyn yn rhan o’i chyfraith ddomestig trwy Ddeddf Hawliau Dynol 2000. Mae’r Confensiwn yn gwarantu hawliau a rhyddidau penodol ac yn gwahardd arferion annheg a niweidiol, a chredaf mai’r erthyglau mwyaf perthnasol i ddiogelu oedolion ydi'r hawl i fywyd (Erthygl 2)

rhyddid rhag arteithio (Erthygl 3), yr hawl i ryddid (Erthygl 5), yr hawl i gael treial teg (Erthygl 6), ac yr hawl i barch am fywyd teuluol a phreifat (Erthygl 8) (Equality and Human Rights Commission, 2017). 
Egwyddor gyffredin arall sy’n ymwneud a diogelu oedolion ydi gofynion o ran y Gymraeg - mae’n rhaid i’r broses gydnabod cysyniad anghenion o ran iaith a dylai ymarferwyr sicrhau bod egwyddor y ‘cynnig gweithredol’ yn cael ei sefydlu fel rhan annatod o ymarfer. Mae hyn yn golygu y dylai’r awdurdod lleol fod â dull rhagweithiol ac y dylid gofyn i’r unigolyn pa iaith fyddai’n well ganddo ar ddechrau’r broses er mwyn sicrhau ei fod yn gallu cael gwasanaethau yn ei iaith ei hun trwy gydol y broses o adnabod a diwallu anghenion o ran gofal a chymorth (Llywodraeth Cymru, 2018, 13).
Nifer Geirfâu: 541
	Myfyriwch ar y gwahaniaeth rhwng diogelu ym maes gwaith oedolion a gwaith plant. 

400 gair (+/- 10%: dylech gynnwys nifer y geiriau ar ddiwedd pob rhan) 



Yn dilyn profiad diogelu yn maes gwaith oedolion a gwaith plant - credaf fod rhai pethau’n gyffredin, ond bod rhai gwahaniaethau hefyd. 

Mae Deddf Gwasanaethau Cymdeithasol a Llesiant (Cymru) 2014 yn hyrwyddo'r syniad fod diogelu yn fusnes i bawb, ac felly mae dyletswydd i adrodd am blant a/ neu oedolion sydd mewn perygl. Mae'r Ddeddf yn nodi llwybrau oedolion, ac rhai plant wrth ddiogelu. O ran oedolion - mae’r term ‘wynebu risg’ yn caniatáu ymyrraeth gynnar, ac yn gosod dyletswydd ar sefydliadau partner yr Awdurdod Lleol i hysbysu os ydynt yn amau bod oedolyn yn wynebu risg. Mae gan yr awdurdodau lleol bŵer newydd i wneud ymholiadau os oes achos rhesymol i gredu fod oedolyn yn ‘wynebu risg’, a gall Gorchymyn Diogelu a Chefnogi Oedolion (‘APSO’) ei ddefnyddio mewn amgylchiadau eithriadol i sicrhau bod asesiad cywir yn digwydd. O ran plant - mae'n gosod dyletswydd ar bartneriaid awdurdod lleol perthnasol i hysbysu'r awdurdod lleol os yw'n amau bod plentyn ‘yn wynebu risg’. Pan adroddwyd bod plentyn ‘yn wynebu risg’, bydd y camau dilynol gan yr awdurdod lleol yr un fath â'r hyn sy'n ofynnol gan adran 47 o'r Ddeddf Plant 1989.
Mae Gweithdrefnau Diogelu Cymru 2019 wedi’i rhannu i rai sy’n ymwneud â diogelu plant a’r rhai sy’n ymwneud ag oedolion mewn perygl o gamdriniaeth ac esgeulustod. Mae’r gweithdrefnau hyn wedi’u rhannu ymhellach i adrannau, ac mae pob adran yn rhoi manylion am swyddogaethau a chyfrifoldebau ymarferwyr yng nghyswllt agwedd o’r broses ddiogelu boed yn oedolion mewn perygl o gamdriniaeth ac esgeulustod neu ddiogelu plant. 
Yn fy marn i gwahaniaeth pwysig yn maes gwaith oedolion a gwaith plant yw hawl oedolion (bod yr unigolyn yn 18oed neu’n hŷn) i ‘hunan benderfyniad’. Gall oedolion ddewis peidio â gweithredu o gwbl i amddiffyn eu hunain, a dim ond mewn amgylchiadau eithafol y mae'r gyfraith yn ymyrryd megis oedolion sy’n wynebu risg ac sydd efallai â galluedd meddyliol nad yw’n ddigonol i wneud penderfyniadau eu hunain am eu gofal a’u diogelwch (Deddf Galluedd Meddyliol, 2005). Nid oes gan blant yr un hawliau am benderfyniadau. Mae adran 3 o DGCL (Cymru) 2014 yn nodi bod plentyn yn berson o dan 18 oed. Yn yr achos hwn dylai gweithwyr proffesiynol roi sylw i allu’r plentyn/ person ifanc drwy gyfeirio tuag at ‘gymhwysedd Gillick’ - defnyddir y prawf cymhwysedd hwn i benderfynu a yw plentyn wedi cyrraedd y cam datblygu lle mae ganddo ddealltwriaeth ddigonol a lefel o ddeallusrwydd sy’n golygu y gall wneud ei benderfyniadau ei hun ar fater sy’n gofyn am benderfyniad. Os oes gan y plentyn gymhwysedd Gillick mae rhieni’n ildio hawl i’r plentyn i wneud ei benderfyniadau ei hun (NSPC, 2020).
Nifer Geirfâu: 439
Adran 6

Adolygiad Datblygiadol (b)

	Myfyriwch yn feirniadol ar eich datblygiad gan gynnwys cyfeiriad at yr hyfforddiant, dysgu, ymchwil a'r defnydd o oruchwyliaeth ers cwblhau rhan 2. Mewn trafodaeth gyda'ch mentor/goruchwyliwr/rheolwr llinell ystyriwch i ba raddau mae'r anghenion dysgu hynny wedi eu cyflanwi. Nodwch unrhyw anghenion dysgu ychwanegol i gefnogi eich datblygiad wrth drosglwyddo i ddod yn ymarferydd profiadol.  Yma byddwch yn ystyried yr adborth yr ydych wedi ei dderbyn gan unigolion sy'n defnyddio gwasanaethau, eu teuluoedd a'u gofalwyr a sut mae hyn wedi effeithio ar eich ymarfer.  

800 gair (+/- 10%: dylech gynnwys nifer y geiriau ar ddiwedd pob rhan) 


Rwyf wedi seilio’r adran hon ar Fodel myfyriol Terry Borton (1970), sef ‘Beth? Felly beth? Beth nawr?’ gan ei fod yn fodel defnyddiol o ran dadansoddi a chynllunio er mwyn ymarfer fel Gweithiwr Cymdeithasol llwyddiannus ar gyfer y dyfodol. Credaf fod adran dau’r portffolio’n bwydo mewn i’r ‘Beth’, sef ‘myfyrio ar waith’ - beth oeddwn i’n ceisio ei gyflawni, yr hyn a gyflawnwyd a beth oedd fy ymateb i. Credaf fod adran chwech y portffolio’n bwydo mewn i ‘Felly Beth’, sef ‘myfyrio ar weithredu’ - beth oedd effeithiau fy ngweithredoedd, pwysigrwydd hyn a beth roeddwn wedi ei ddysgu hyd yma ynghyd a ‘Beth Nawr’ - ‘myfyrio ar gyfer gweithredu’ - beth sydd angen i mi ei wneud, a pha gefnogaeth sydd angen arnaf i weithredu fy myfyrdod a fy nysgu hyd yma (Rolfe, 2014, 489). 
Er fy mod i’n teimlo fy mod i wedi ehangu fy ngwybodaeth a fy hyder proffesiynol ynglŷn â gwaith cydweithredol gydag unigolion a gofalwyr yn gyffredinol llwyddiannus hyd yma - credaf fod yr amgylchiadau presennol (Coronafeirws) wedi bod yn rhwystr i mi ddatblygu hyn hyd eithaf fy mhotensial. Oherwydd yr amgylchiadau, teimlaf nad ydw’i wedi derbyn cyfleoedd ‘fel yr arfer’ i gyfarch a chyfathrebu’n uniongyrchol efo unigolion hefo anableddau ac anawsterau a’u gofalwyr er mwyn medru datblygu fy sylfaen wybodaeth a sgiliau ynglŷn â chyfathrebu’n effeithio efo hwy, yn enwedig wedi i mi newid timoedd ynghyd a sicrhau fod eu llais yn cael eu clywed. Ers rhai misoedd rŵan, ac oherwydd yr amgylchiadau teimlaf fod y cyfathrebu pennaf yn cael ei wneud gyda’r gofalwyr ac nid gyda’r unigolion ei hunain, a hynny drwy ffon neu ‘Microsoft Teams’ (fideo) er mwyn sicrhau fy mod yn dilyn y canllawiau sydd mewn lle. Teimlaf fy mod i’n eithaf ymwybodol o’r sefyllfa hon, ac felly’n dueddol o adlewyrchu arni’n rheolaidd, ond ar y llaw arall rwyf yn cyd-nabod fod yr amgylchiadau allan o fy rheolaeth i, a'i bod hi’n bwysig fy mod i’n wneud y gorau o’r sefyllfa er budd yr unigolion rwyf yn ei gefnogi a’u teuluoedd. Unwaith y bydd hi’n ddiogel i mi ddychwelyd yn nol i weithio yn y gymuned - rwyf yn bwriadu manteisio mewn cymaint â chyfleoedd a phosib ac ymgymryd ag unrhyw hyfforddiant perthnasol er mwyn datblygu fy sgiliau cyfathrebu cydweithredol gyda’r unigolion a nodwyd uchod.
Yn fy marn i, mae fy llwyth achos presennol yn darparu amryw o gyfleoedd cyfoethog i mi weithio ar y cyd gydag ymarferwyr proffesiynol eraill o fewn y maes - mae gweithio mewn dull amlasiantaeth yn un o’r elfennau allweddol o fewn gwaith cymdeithasol, ac yn fath o ymarfer dwi’n mwynhau’n arw. Mae bod yn rhan o gyfarfodydd a phenderfyniadau amlasiantaethol sydd yn fwy cymhleth eu natur wedi bod yn fanteisiol ar gyfer fy nysgu a datblygiad proffesiynol, ac o ganlyniad rwy’n teimlo nad ydw’i bellach yr un mor amharod am geisio herio barn broffesiynol gweithiwr mwy profiadol na fi. Serch hyn, rwy’n cyd-nabod bod lle i hyn gael ei ddatblygu ymhellach, ac mi ydwi’n hyderus y deith hyn efo amser a phrofiad o fewn y maes hwn. Bellach rwyf hefyd wedi cwblhau nifer o asesiadau sydd wedi fy helpu i ddod i adnabod y maes yn ei gyfanrwydd, a theimlaf fod y prif ddogfennau asesu yn llawer mwy cyfarwydd i mi, a tydw’i ddim yn teimlo’r angen mwyach i edrych ar enghreifftiau blaenorol gan gyd-weithwyr mwy profiadol nac y fi sydd yn gynnydd rwyf yn falch ohono.
Yn seiliedig ar fy llwyth achos rwyf wedi’i ddal hyd yma ynghyd ar hyfforddiant rwyf wedi’i fynychu dros y misoedd diwethaf mae gen i ddealltwriaeth well o’r ddeddfwriaeth mewn perthynas â diogelu oedolion (Adran 7) Deddf Gwasanaethau Cymdeithasol a Llesiant (Cymru) 2014. Serch hyn, teimlaf y buaswn yn medru elwa ar dderbyn rhagor o faterion diogelu er mwyn medru parhau i ddatblygu fy nealltwriaeth ac fy hyder proffesiynol ynglyn a diogelu oedolion. Er bod cyfleoedd hyfforddiant wedi bod yn fwy prin oherwydd yr amgylchiadau presennol, credaf fy mod i wedi manteisio ar yr hyfforddiant (ar-lein) a oedd yn ymwneud a fframwaith deddfwriaethol y ddeddf e.e. Diogelu Oedolion, Galluedd Meddyliol a Gweithdrefnau Diogelu Oedolion - fe wnes i ddarganfod y rhain yn ddefnyddiol dros ben ar gyfer fy rôl. Teimlaf fy mod i hefyd wedi bod yn defnyddio fy sesiynau goruchwyliaeth reolaidd yn effeithiol er mwyn trafod, adfyfyrio a cheisio am gyngor ynglŷn â rhai o’r achosion mwy cymhleth eu natur - mae’r gefnogaeth ar arweinyddiaeth barhaus hon wedi bod yn werthfawr iawn.  
Wrth fyfyrio’n ôl ar fy ymarfer hyd yma, teimlaf mai fy angen dysgu ychwanegol i gefnogi fy natblygiad wrth drosglwyddo i ddod yn ymarferydd profiadol ydi i geisio fod yn fwy sensitif tuag at ddefnydd iaith wrth gyfathrebu efo eraill. Rwy’n ymwybodol fod fy Nghymraeg yn medru fod yn eithaf ffurfiol ar brydiau, a derbyniais sylwad gan aelod o deulu ynglŷn â hyn yn eithaf diweddar - yn ystod ein sgwrs ffon gofynnodd i mi “arafu lawr”, a dweud nad oedd hi’n deall beth oedd y “geirfâu mawr Cymraeg” roeddwn yn ei ddefnyddio yn ei olygu. Fe wnes i ymddiheuro, pwyllo a dewis fy ngeirfâu’n ofalus ynghyd a’i chynghori i fy stopio os nad oedd hi’n siŵr o’r hyn roeddwn yn ei ddweud, a gafodd effaith gadarnhaol ar weddill ein sgwrs ffon. 
Nifer Geirfâu: 875
Cofnodwch yn y tabl isod ddyddiadau i bob gweithdy rhaglen gyfnerthu a fynychwyd gennych.    

Nodiadau 

Cafodd dau o’r gweithdai uchod (23.07.2020 a 08.10.2020) eu cynnal ar-lein oherwydd yr amgylchiadau presennol (Coronafeirws).
	Sylwadau’r Mentor 


	Rhowch sylwadau llawn ar ddatblygiad y dysgwr yn ystod cyfnod yr holl raglen.  Adfyfyriwch ar yr wybodaeth a ddarparwyd gan y dysgwr yn adran 2 ar ddechrau'r rhaglen a'r safbwyntiau diweddarach a roddwyd yn adran 6.  Lle yr ydych wedi gweld neu drafod adborth gan unigolion sy'n defnyddio gwasanaethau, teuluoedd neu ofalwyr, fe'ch anogir i roi sylw ar hyn o safbwynt datblygiad y dysgwr.    


O ddarllen y portffolio hwn yn ei gyfanrwydd, tra yn canolbwyntio yn fanylach ar Adran 2 a 6 ohono, gallaf weld yn glir ble mae sgiliau, gwybodaeth a gallu’r dysgwr wedi datblygu yn ei rôl fel gweithiwr cymdeithasol cofrestredig. Mae fy mhrofiadau o gyd-weithio â’r dysgwr, ei mentora drwy’r tystysgrif hwn a’i arsylwi yn ymgysylltu ag unigolion a theuluoedd hefyd wedi’m galluogi i dystiolaethu ar safon ei ymarfer. Mae pob enghraifft yr wyf wedi ei arsylwi arno wedi cadarnhau fod y dysgwr yn gweithredu ei rôl mewn ffordd broffesiynol ac mae ei hagwedd a’i ymgysylltiad a defnyddwyr gwasanaeth, teuluoedd a chyd-weithwyr yn destun clôd i’r dysgwr. Gallaf gadarnhau fy mod wedi tystiolaethu yn gyson ar ei ymrwymiad i weithredu oddi fewn i’r Côd Ymarfer ar gyfer Gweithwyr Gofal Cymdeithasol.
Fel mae’r dysgwr yn ei adnabod; mae newid maes yn ystod y cyfnod o gwblhau y portffolio hwn wedi gosod heriau pellach arni hi. Gallaf gadarnhau ei bod wedi medru addasu ei gwybodaeth am y prosesau Diogelu o waith plant i oedolion yn effeithiol. Mae wedi defnyddio’r sylfaen wybodaeth a oedd ganddi o’i phrofiadau o weithio gyda plant, ac wedi cymryd pob cyfle i ddod i adnabod y gwahaniaethau sydd yn bodoli yn y maes oedolion wrth iddi drosglwyddo o un maes i’r llall. Bydd yn defnyddio eu sesiynau goruchwyliaeth a chyfarfodydd mentora i’r defnydd gorau, ac mae wedi bod yn pro-actif iawn i ddysgu o brofiadau eraill a thrwy fynychu hyfforddiant a chymryd yr amser i ymchwilio i faterion ar ei liwt ei hun. Mae ymgymryd â’r portffolio hwn hefyd wedi bod yn fuddiol iawn i’r dysgwr ddatblygu ei dealltwriaeth ynghylch â Diogelu ac ystyried sut mae’r prosesau yn perthnasu i achosion penodol.
Mae’r dysgwr yn berson sydd yn medru adlewyrchu ar sefyllfaoedd mewn ffordd sydd yn dod yn naturiol iddi hi, ac mae hynny bob amser yn gryfder i rôl y gweithiwr cymdeithasol. Mae ein trafodaethau yn ein sesiynau mentora a’r gwaith mae’r dysgwr wedi ei gwblhau ar gyfer y portffolio hwn yn arddangos bod ei sgiliau i fyfyrio ac adlewyrchu wedi aeddfedu wrth i’w ymarfer ddatblygu. Trwy’r broses yma mae’r dysgwr wedi medru adnabod y mannau ble roedd angen canolbwyntio arnynt wrth iddi ddatblygu yn ei rôl, ac mae wedi llwyddo i gyrraedd â’r gofynion hyn. Mae hefyd yn medru adnabod fod dysgu a datblygu yn broses parhaus mewn gwaith cymdeithasol, ac mae’n gyson yn arddangos ei brwdfrydedd i barhau i ddysgu a datblygu ei sgiliau ymhellach.
Mae’r dysgwr wedi wynebu’r sialens o orfod gweithredu fel gweithiwr cymdeithasol cymharol newydd yn sgil y newid sylweddol sydd wedi dod i’n gwaith o ganlyniad i’r pandemig Covid-19. Er bod hyn wedi gosod heriau a chyfyngiadau ar ein ffordd o weithio, ac wedi gadael y gweithlu yn gorfod gweithio mewn ffordd llawer mwy ynysig - mae’r dysgwr wedi addasu ei hun yn dda i’r newidiadau yma. Mae wedi sicrhau ei bod yn parhau i ddefnyddio’r trefniadau sydd yn eu lle ar gyfer derbyn cefnogaeth ac arweiniad gan eraill o fewn y gwasanaeth. 

Mae wedi bod yn bleser cynnig sesiynau mentora i’r dysgwr, ac rwyf yn edrych ymlaen i arsylwi sut fydd yn parhau i dyfu a datblygu fel gweithiwr cymdeithasol profiadol o fewn y maes Anabledd Dysgu.

Adran 8

Manylion a llofnodion dysgwyr a gwiriad rheolwyr llinell

Cyfrifoldeb y dysgwr yw sicrhau bod eu rhif dysgwr prifysgol wedi ei roi yn gywir pan ofynnir am hyn yn y portffolio. 

Manylion y Dysgwr 
(D.S. mae hi yn hanfodol eich bod yn rhoi gwybod i'ch Uned Datblygu Gweithlu/Hyfforddi a Phrifysgol Cymru, Y Drindod Dewi Sant os yw eich enw neu eich cyfeiriad ar gyfer gohebiaeth yn newid).  
1. Enw’r Dysgwr: Fflur Williams 
2. Rhif cofrestru Prifysgol y Dysgwr: 1911113
Cyfeiriad i anfon gohebiaeth: Minafon, Rhosfawr, Pwllheli Gwynedd LL53 6UY
Rhif Ffôn: 07766434849
E-bost: fflurwilliams@live.co.uk
Dyddiad Cymhwyster Proffesiynol: Hydref 2018
Dyddiad cofrestru gyda Chyngor Gofal Cymru: Gorffennaf 2018
3. Enw Asiantaeth y Dysgwr: Cyngor Gwynedd 
Manylion cyswllt yr Asiantaeth:

Enw: Tîm Anabledd Dysgu De Gwynedd (Oedolion, Iechyd a Llesiant)
Cyfeiriad: Ffordd y Cob, Pwllheli, Gwynedd LL53 5AA
Rhif Ffôn: 01758-704051
Cyfeiriad e-bost: FflurWilliams2@gwynedd.llyw.cymru
4. Mae'r dystiolaeth yr wyf wedi ei darparu yn y portffolio yma yn:

Gymraeg yn unig Cymraeg a Saesneg Saesneg yn unig 
Manylion y Mentor

5. Manylion y Mentor

Enw: Rona Rees Jones 
Cyfeiriad: Ffordd y Cob, Pwllheli, Gwynedd LL53 5AA
Rhif Ffôn: 01758-704051
Cyfeiriad e-bost: ronareesjones@gwynedd.llyw.cymru
	6. Manylion yr Arsyllwr 

Enw: Rona Rees Jones 
Cyfeiriad gwaith: Ffordd y Cob, Pwllheli, Gwynedd LL53 5AA
Cymhwyster Proffesiynol a dyddiad y cymhwyster: 16 mlynedd
E-bost a Rhif Ffôn: ronareesjones@gwynedd.llyw.cymru / 01758-704051



Llofnodion a gwiriad y Rheolwr Llinell

CYFRINACHEDD a LLÊN-LADRAD - i’w gwblhau gan y dysgwr
Mae’r holl wybodaeth a ddarparwyd yn y portffolio yma yn cydymffurfio gyda'r canllaw ar gyfrinachedd. Cadarnhaf fod yr holl waith ac eithrio am y sylwadau gan eraill (e.e. mentor neu unigolyn sy'n defnyddio gwasanaethau) i gyd yn waith gwreiddiol gennyf i ac nid wyf wedi ei gopïo.  Deallaf fod llên-ladrad yn cael ei ystyried yn ddifrifol gan y Brifysgol a'r rhaglen.    

Llofnod: (Dysgwr)

Dyddiad: 11/01/2021
Adborth a sylwadau gan unigolyn sy'n defnyddio gwasanaethau, eu teulu neu ofalwyr (Adran 3) - i'w lenwi gan yr Arsyllwr 
Cadarnhaf fy mod yn weithiwr cymdeithasol cofrestredig gyda gwybodaeth am faes ymarfer y dysgwr a bod y crynodeb arsyllu a'r sylwadau gan y defnyddwyr gwasanaeth a/neu'r gofalwyr uchod am yr un darn o ymarfer ag a welais fy hun ar y dyddiad a nodwyd. 

Llofnod: (Arsyllydd)

Dyddiad: 11/01/2021
Gwiriad Rheolwr Llinell
Canllawiau:  Rhaid i reolwr llinell neu uwch ymarferydd y dysgwr lenwi ac arwyddo'r rhan yma.  Dylai ef/hi fod yn weithiwr cymdeithasol cofrestredig sy'n gyfarwydd gyda gwaith diogelu ac yn gallu cadarnhau bod y dysgwr wedi bod yn rhan o'r achos a dystiwyd yn rhan 4 o'r portffolio gan hefyd gwrdd â'r holl feini prawf gofynnol eraill a restrwyd.   

Cadarnhewch yn y rhan yma eich bod wedi gweld digon o waith y dysgwr yn ystod y cyfnod maent wedi bod yn dilyn y rhaglen Gyfnerthu.  Os oes angen, dylech ymgynghori gyda rheolwyr eraill mae'r dysgwr wedi gweithio iddynt.  Drwy arwyddo’r darn yma 'rydych yn cadarnhau eich bod yn fodlon gyda: 

· lefel yr oruchwyliaeth a'r gefnogaeth fentora a gafodd y dysgwr  

· y dysgu a'r datblygu a ddigwyddodd 

· y darllen a'r gwaith ymchwil personol a wnaed  

· lefel yr wybodaeth a'r sgiliau a ddangoswyd  

· y ddealltwriaeth a ddangoswyd o'r Cod Ymarfer a Safonau Galwedigaethol Cenedlaethol  

· gwerthoedd craidd y dysgwr 

· cynnwys y cynllun datblygu sydd yn y portffolio  

· y gwaith a'r sylwadau y cyfeirir atynt yn y portffolio, mai gwaith y dysgwr ei hun yw’r gwaith a'i fod wedi ei seilio ar ymarferion cyfredol 

Cadarnhaf fod y dysgwr yma wedi cyrraedd lefel briodol o ymarfer proffesiynol.  

 GWIRIAD Rheolwr Llinell:

Enw'r Rheolwr Llinell: bethan mair williams
Llofnod y RHEOLWR LLINELL: 
DYDDIAD: 11/01/2021
Adran 9

PORTH AGORED a PHRIFYSGOL CYMRU, Y DRINDOD DEWI SANT  

TYSTYSGRIF I RADDEDIGION MEWN CADARNHAU YMARFER GWAITH CYMDEITHASOL

CYTUNDEB DYSGU DYSGWR A CHYFLOGWR 

	Enw’r Dysgwr 
	Fflur Williams 

	Enw’r Tîm/Asiantaeth 
	Tîm Anabledd Dysgu De Gwynedd 

	Enw'r Mentor 
	Rona Rees Jones 

	Enw'r Rheolwr Llinell   
	Bethan Mair Williams


Dyletswydd Astudio
Bydd y dysgwr yn ymgymryd â holl elfennau'r rhaglen Tystysgrif i Raddedigion yn ddiwyd, gan gynnwys mynychu'r sesiwn anwytho, pedwar Gweithdy Cadarnhau a chymryd rhan mewn arolwg gwerthuso neu grŵp ffocws wedi cwblhau'r rhaglen.  

Mae enw llawn y dysgwr a'i gyfranogiad effeithiol ar y Dystysgrif i Raddedigion yn orfodol o gofio fod Gofal Cymdeithasol Cymru wedi gwneud cwblhau'r rhaglen yn ofyniad o fewn y cyfnod cyntaf (tair blynedd) o gofrestru fel Gweithiwr Cymdeithasol.  
(Cymhwyso Ebrill 2016 ymlaen)
Absenoldeb astudio 
Mae'r cyflogwr yn cytuno i gefnogi'r dysgwr drwy ddarparu absenoldeb wedi ei dalu yn llawn i'r dysgwr fynychu'r holl gyrsiau cyflwyno, Gweithdai Cadarnhau, cyfarfodydd gwerthuso'r rhaglen neu hyfforddiant a gytunwyd.  Yn ychwanegol, gellid cymeradwyo tri diwrnod tâl ychwanegol gan y rheolwyr fel cyfraniad tuag at yr amser sy'n gysylltiedig gydag ymchwil personol a datblygu’r portffolio i'w gyflwyno.    Cyfrifoldeb y dysgwyr yw trafod hyn gyda'u rheolwr a phan maent eisiau cymryd y cyfnod absenoldeb yma.   Gellid cymryd y dyddiau astudio yn ystod unrhyw ddiwrnod o'r wythnos (neu gyfuniad o ddyddiau) cyn belled â (i) ei bod yn briodol i amser paratoi'r portffolio ar y pryd, a (ii) y cytunwyd gyda Rheolwr y Tîm fydd yn rhoi ystyriaeth i anghenion y tîm a'r gwasanaeth.  Mae lefel y amser astudio a ddisgrifir yma yn tybio bod y dysgwr yn gweithio oriau llawn amser.   Os yw'r dysgwr yn gweithio llai na 37 awr yr wythnos bydd yr amser yn cael ei gymeradwyo yn unol â pholisïau lleol y cyflogwr. 

Adnoddau 
Gall y dysgwyr gael mynediad i ddeunyddiau dysgu a llyfrgell o adnoddau presennol eu cyflogwr neu fel a ddisgrifiwyd yn Llawlyfr y Rhaglen o'r Brifysgol. Mae'r cyflogwr yn deall fod y Dystysgrif i Raddedigion i'w chwblhau gan Weithwyr Cymdeithasol sydd newydd gymhwyso yn ystod eu cyfnod cofrestru cyntaf a bydd yn cefnogi'r amserlen yma. Ond, mae yna hefyd ddisgwyl bod dysgwyr ar raglen ddatblygu broffesiynol yn cymryd cyfrifoldeb am eu dysgu eu hunain gan hefyd ddefnyddio eu hamser eu hunain ar gyfer astudio personol a pharatoi portffolio.  

Mae adran hyfforddiant y cyflogwr yn cytuno i:  
· Drefnu fod staff cymwys yn ymuno â'r rhaglen  

· yn talu ffioedd y cwrs yn uniongyrchol i'r Brifysgol   

· yn darparu arweiniad ychwanegol a chefnogaeth drwy: 

a) hwyluso mynediad i ddeunyddiau dysgu presennol neu adnoddau llyfrgell 

b) darparu cyfleoedd hyfforddi priodol o'r rhaglen hyfforddiant mewnol presennol fel y cytunwyd gyda'r dysgwr a'r mentor 

c) darparu cyflwyniad i'r rhaglen a'r Gweithdai Cadarnhau  

d) darparu arweiniad a chefnogaeth i ddysgwyr am ofynion y rhaglen a chwblhau'r portffolio

e) helpu datrys unrhyw drafferthion a gyfyd gyda'r rhaglen gan y dysgwr, mentor neu reolwyr gwasanaeth  

Mae'r dysgwr yn cytuno i:  
· weithio yn brysur i gwblhau cymhwyster yn ystod yr amserlen a gytunwyd o 12 mis o ddyddiad cofrestru ar y rhaglen   

· yn adnabod gyda'r rheolwr/mentor hyfforddiant mewnol priodol a threfnu i fynychu'r cyrsiau hyn 

· Yn adnabod gyda'r rheolwr/mentor a'r Rheolwr Hyfforddi unrhyw ofynion arbennig e.e. dyslecsia gan gysylltu gyda Gwasanaethau Myfyrwyr y Brifysgol yn uniongyrchol am y gefnogaeth ychwanegol a fydd efallai ei hangen   
· yn mynychu cyflwyniad a phedwar Gweithdy Cydnerthu. Dyma elfennau gofynion gorfodol y rhaglen  

· cynhyrchu gwaith a thystiolaeth sy'n briodol i'r portffolio a'r canlyniadau dysgu mewn amserlenni cytunedig  

· gwneud a chadw at apwyntiadau a gytunwyd gyda'r mentor/rheolwr llinell 

· sicrhau eu bod wedi paratoi yn ddigonol a chael unrhyw cydsynio sydd ei angen ar gyfer arsylwi ymarfer 

· hysbysu'r mentor/rheolwr llinell a'r adran hyfforddi ar unwaith os oes unrhyw broblemau neu newidiadau mewn amgylchiadau wrth ddilyn y rhaglen, yn enwedig os gallai hyn effeithio ar gwblhau'r rhaglen erbyn y dyddiad cau a gytunwyd neu allu'r unigolyn i fynychu gweithdy gorfodol. 

· cyd-gysylltu gyda'i reolwr llinell/mentor i gadarnhau dyddiau astudio a defnyddio eu hamser eu hunain i astudio ar eu pennau eu hunain, ymchwil a pharatoi'r portffolio  

· cymryd cyfrifoldeb personol am baratoi a chwblhau'r holl waith sydd ei angen i gyflwyno eu portffolio  

· gweithredu bob amser yn unol â'r Cod Ymarfer, polisïau, gweithdrefnau a phrosesau'r cyflogwr a'r Brifysgol 

· sicrhau eu bod yn deall yr angen i gwblhau'r rhaglen yn ystod y cyfnod cyntaf (tair blynedd) o gofrestru gyda Chyngor Gofal Cymru 

Rheolwr Llinell/Mentor yn cytuno i:
· fynychu cyfarfod cyflwyno i ddod yn gyfarwydd gyda gofynion y rhaglen

· darparu neu drefnu i ddarparu cyfleoedd asesu digonol fel bod y dysgwr yn gweld medrusrwydd ac i gynnal y gwaith arsylwi gofynnol.   Os nad oes cyfleoedd ar gael ar unwaith yn y tîm, trefnu i'w darparu mewn man arall yn y Gwasanaeth,  

· arwain a chefnogi'r dysgwr am gyfnod y rhaglen 

· rhyddhau'r dysgwr ar gyfer cyflwyniad y rhaglen a'r Gweithdai Cadarnhau ac unrhyw gyrsiau hyfforddi mewnol sy'n briodol i gwrdd â'r gofynion dysgu cytunedig.  

· cytuno gyda'r dysgwr, defnyddio hyd at dri diwrnod gwyliau ychwanegol gyda thâl dros holl gyfnod y rhaglen, fel cyfraniad at yr amser sydd ei angen ar gyfer astudio personol, ymchwil neu ddatblygu’r portffolio 

· Cynnal sesiynau goruchwylio gyda'r dysgwr, yn ddelfrydol bob mis, a sicrhau bod hyn yn ymgorffori cefnogaeth fentora a monitro'r gwaith sydd wedi ei wneud ac yn dal heb ei wneud.  Cadw cofnod llawn o ddyddiadau'r sesiynau goruchwylio a chofnodi trafodaethau ac unrhyw beth a gytunir.  
Cwblhau a Chyflwyno'r portffolio

Disgwylir i'r dysgwyr gwblhau'r Dystysgrif i Raddedigion ac fel arfer byddant yn cyflwyno eu portffolio cyn pen 12 mis o fynychu'r cwrs cyflwyno i'r rhaglen. Os fydd unrhyw Ddysgwr yn rhagweld y bydd trafferth i gwrdd â'r gofyniad yma dylai drafod y mater yn syth gyda'i Reolwr Hyfforddi/Cydlynydd 

Bydd y broses cyflwyno portffolio a'r dyddiadau i bob cohort yn cael eu cyhoeddi ar Moodle.  Unwaith y byddant wedi cofrestru ar raglen ni all y dysgwyr newid y dyddiad cyflwyno heb ddod i gytundeb gyda’r cyflogwr a'r Brifysgol.   

Nid yw pwysau gwaith yn cael ei ystyried fel rheswm i beidio â mynychu unrhyw Weithdy Cadarnhau. 
Deallaf a derbyniaf delerau ac amodau'r cytundeb dysgu yma fel y nodwyd uchod.  

Llofnod: Enw mewn llythrennau bras: FFLUR WILLIAMS Dyddiad: 11/01/2021
(Dysgwr)

Llofnod: Enw mewn llythrennau bras: BETHAN MAIR WILLIAMS Dyddiad: 11/01/2021 

(Rheolwr Llinell/Mentor)

Llofnod: Enw mewn llythrennau bras: RONA REES JONES Dyddiad: 11/01/2021
(Mentor, os yn wahanol i'r uchod) 

